Mangsa banjir di 3 negeri terus berkurangan

Situasi banjir di Pahang, Johor dan Kelantan petang ini terus menunjukkan perkembangan positif dengan jumlah mangsa yang ditempatkan di pusat pemindahan sementara (PPS) terus mencatatkan penurunan.Sehingga pukul 4 petang ini, seramai 22,968 orang masih berada di PPS di tiga negeri berkenaan berbanding 24,790 pagi tadi.Di Pahang, portal Info Bencana Jabatan Kebajikan Masyarakat (JKM) melaporkan jumlah mangsa banjir di 185 PPS setakat 2 petang ini ialah 19,300 orang, berkurangan daripada 20,832 orang pagi tadi.Menurut portal berkenaan Temerloh masih lagi mencatatkan bilangan mangsa banjir tertinggi iaitu 10,097 orang diikuti Pekan (3,110 orang), Maran (2,175 orang), Bera (1,616 orang), Lipis (1,046 orang), Kuantan (749 orang), Jerantut (411 orang), Raub (71 orang) dan Rompin (25 orang).Di Johor, banjir dilihat semakin surut dengan jumlah mangsa banjir terus menurun kepada 3,392 orang daripada 938 keluarga setakat 4 petang ini berbanding 3,598 orang daripada 996 keluarga yang direkodkan pada 8 pagi tadi.Pengerusi Jawatankuasa Kesihatan dan Alam Sekitar negeri R. Vidyananthan berkata ia berikutan dua daerah iaitu Mersing dan Kulai telah pulih sepenuhnya daripada banjir.“Sebanyak enam PPS telah ditutup melibatkan Sekolah Kebangsaan (SK) Mawai di Kota Tinggi; SK Bandar Endau di Mersing; Balai Raya Kampung Jabi di Segamat; SK Bukit Mutiara di Johor Bahru dan dua PPS di Kulai iaitu SK Murni Jaya dan Dewan Sekolah Menengah Kebangsaan Bukit Batu,” katanya dalam satu kenyataan, di sini, hari ini.Beliau berkata Kota Tinggi kekal merekodkan jumlah mangsa tertinggi dengan 2,227 orang diikuti dengan Johor Bahru (975), Kluang (97), Segamat (76) dan Pontian (17).Sementara itu, dua jalan iaitu Jalan J172 (Mawai Lama) di Kota Tinggi dan Jalan Jabi-Bukit Tempurung (J156) di Segamat masih ditutup untuk kenderaan ringan berikutan dinaiki air manakala Jalan Kota Tinggi-Kluang (FT091) di Taman Seri Impian, Kluang, ditutup untuk semua kenderaan berikutan tanah runtuh malam tadi.Keadaan di Kelantan juga sama apabila jumlah mangsa banjir membabitkan jajahan Pasir Mas dan Kuala Krai setakat pukul 3 petang ini menunjukkan penurunan kepada 276 mangsa berbanding 369 orang dengan enam PPS yang masih beroperasi.Berdasarkan aplikasi Info Bencana JKM, daripada jumlah itu seramai 239 orang ditempatkan di empat PPS di Pasir Mas dan dua PPS masih dibuka bagi menempatkan 37 mangsa di Kuala Krai.


Iran guna kamera keselamatan, pengasingan halang wanita tidak bertudung

Berwaspada terhadap tercetusnya semula ketidaktentuan politik Iran paling teruk dalam beberapa tahun lalu, pemerintah negara itu menggunakan taktik baru yang tidak terlalu menonjol untuk menghukum wanita yang enggan memakai tudung.
Kaedah itu, yang diperkenalkan berikutan protes antikerajaan di seluruh negara tahun lepas, menggabungkan penggunaan kamera keselamatan dengan penafian perkhidmatan negara kepada pelanggar, menggantikan polis moral yang tindakannya menjadi bantahan keras selama berbulan-bulan.
Langkah itu masih belum membuat banyak kemajuan terhadap penentangan terhadap hijab, dan boleh memburukkan lagi tekanan ekonomi jika ia mengakibatkan penutupan perniagaan, kata aktivis Iran.
“Berjalan di jalan raya kini menjadi cara saya mengekalkan revolusi kami,” kata Roya, 31, seorang tutor persendirian di bandar utara Rasht, yang ditangkap dan ditahan selama tiga bulan semasa protes pada November.
"Kami tidak gentar dengan ancaman rejim. Kami mahukan kebebasan... Laluan ini akan berterusan sehingga kami mendapatkan semula negara kami daripada para ulama," kata Maryam, seorang gadis sekolah menengah di bandar Kermanshah barat Iran, kepada Reuters.
"Apakah senario terburuk jika saya berjalan di jalan tanpa hijab? Tangkap? Saya tidak kisah."
Selama berdekad wanita yang enggan memakai tudung telah diserang oleh polis moral yang yang meronda menggunakan van di kawasan awam.
Anggota lelaki dan perempuan akan memerhatikan "pakaian dan tingkah laku yang tidak Islamik".
Tetapi van-van tersebut kebanyakannya telah lenyap dari jalan-jalan di bandar yang pernah mereka ronda, penduduk memberitahu Reuters, selepas protes itu berhadapan dengan pemerintah ulama Iran dengan krisis legitimasi terburuk mereka sejak revolusi Islam 1979.
Pegawai Iran juga berkata rondaan polis moral tidak akan lagi menerajui kempen terhadap mereka yang melanggar kod pemakaian.


Putrajaya bakal umum inisiatif bantu B40, M40 terjejas Covid-19 hari ini

Perdana Menteri Muhyiddin Yassin dijangka akan mengumumkan satu lagi inisiatif bagi memberikan rangsangan kepada pakej di bawah Penjana, untuk membantu persekitaran perniagaan yang terjejas akibat perintah kawalan pergerakan Covid-19.MalaysiaNow difahamkan, kerajaan akan memperuntukkan “lebih daripada satu pertiga” daripada RM35 bilion diumumkan pada Jun, untuk memberi rangsangan kepada pakej itu yang bertujuan menjana semula ekonomi yang terjejas akibat pandemik Covid-19, dalam jangkamasa pendek.Ini berlaku pada ketika khabar angin di media sosial bertiup kencang Muhyiddin akan mengumumkan pembubaran Parlimen bagi memberikan laluan kepada pilihan raya umum.“Tidak benar, terdapat banyak berita palsu dan spekulasi hari ini,” kata sumber kepada MalaysiaNow.Fokus suntikan kewangan kali ini akan disasarkan kepada kumpulan dalam kategori B40 dan M40, kata sumber itu.Putrajaya pada Mac dan April mengumumkan pakej ransangan ekonomi RM260 bilion semasa kemuncak pandemik Covid-19 ketika perniagaan di seluruh negara diarahkan untuk tutup.


Mencari strategi baru melawan Covid-19

Banyak perkembangan politik berlaku minggu lalu tetapi apa yang lebih penting ialah pengumuman Menteri Kesihatan Dr Adham Baba kementeriannya akan menilai strategi bagi melawan Covid-19.Pengumuman itu dibuat pada Rabu lalu tetapi apa yang disebut sebagai strategi adalah tertumpu kepada usaha bagaimana kementerian kesihatan terpaksa berhadapan dengan bilangan pesakit Covid-19 yang kini bertambah banyak.Dalam pengumuman itu disebut mengenai penambahan katil dan pembinaan hospital medan serta pengerahan doktor dan jururawat dari tempat lain untuk bertugas di Lembah Klang.Maknanya apa yang diumumkan sebagai strategi baru itu adalah penyusunan semula sumber kementerian kesihatan bagi menghadapi pesakit-pesakit Covid-19, dan tidak membabitkan soal-soal lain.Tetapi bagi orang ramai, keadaan yang berlaku adalah mencemaskan dan mengharapkan satu tindakan drastik dilakukan oleh kerajaan bagi membendung penularan virus Covid-19.Suasana cemas ini dapat dilihat daripada hantaran-hantaran warganet dalam media sosial.Kerajaan bagaimanapun kelihatannya tidak menunjukkan suatu keadaan yang mencemaskan.Adakah rasa cemas orang ramai hanyalah suatu emosi yang berlandaskan pada panik dan wajar diredakan?Kelihatannya bagi kerajaan, Pelan Pemulihan Negara sudah digubal dan baru dilaksanakan.Tentulah ia memerlukan masa untuk mendatangkan hasil.Ramai orang tentulah berharap begitu.Ini kerana orang ramai pun bukannya boleh buat apa-apa.Hanya kerajaan yang memiliki kuasa untuk melakukan sesuatu.Tetapi sebarang kejayaan melawan Covid-19 ini amat bergantung kepada kerjasama orang ramai.Contohnya, apabila kilang yang tidak sepatutnya dibuka terus beroperasi secara tersembunyi dan mengakibatkan kluster baru jangkitan Covid-19, hinggakan nampaknya peperangan ini tidak akan dapat dimenangi.Pihak yang dapat mengajak orang ramai supaya bekerjasama adalah kerajaan.Sama ada melalui kempen untuk membangkitkan kesedaran ataupun secara paksaan melalui undang-undang.Ini kerana pihak yang ada kuasa adalah kerajaan.Sementara kerjasama daripada orang ramai pula berkait dengan keyakinan terhadap kerajaan.Apabila melihat angka jangkitan Covid-19 khususnya di Lembah Klang, seseorang pasti berasa cemas.Ada dua bentuk reaksi yang timbul dalam kalangan orang ramai.Pertama, sebahagiannya hanya mengeluh dan mengharapkan keadaan lebih baik dengan kepercayaan bahawa pasti kerajaan tahu apa yang patut dilakukan.Kedua, satu golongan lagi tidak yakin bahawa kerajaan akan dapat menghadapi keadaan ini.Ada antara mereka mempertikaikan cara kerajaan dan pelan yang dikemukakan.Mereka berasakan ada sesuatu yang tidak kena dengan cara kerajaan bertindak.Sebabnya ialah angka jangkitan terus naik dan tiada tanda penurunan.Hilang keyakinan ini berkait pula dengan kepimpinannya.Apabila disebut kerajaan, ia merujuk kepada kedua-dua bahagiannya, iaitu jentera perkhidmatan awam dan ahli-ahli politik yang mengetuainya.Bagi mereka yang melihat atau melalui pengalaman bagaimana barisan hadapan terutamanya kakitangan kementerian kesihatan bekerja, maka umumnya keyakinan orang ramai terhadap mereka adalah tinggi.Walaupun terdapat sedikit teguran di sana sini, tetapi perkhidmatan kesihatan Malaysia boleh dianggap antara yang baik di dunia.Tetapi keyakinan orang ramai terhadap kerajaan terletak pada bahagian kepimpinan politik.Ketika negara menghadapi Covid-19, tentulah kementerian kesihatan menjadi paling penting walaupun dalam melawan Covid-19 ini ia membabitkan banyak kementerian, boleh dikatakan keseluruhan jentera kerajaan.Umpamanya kementerian sains, teknologi dan inovasi bertanggungjawab terhadap program imunisasi.Kejayaan imunisasi adalah faktor kunci untuk menang dalam peperangan ini.Kementerian dalam negeri pula bertanggungjawab menguatkuasa arahan perintah kawalan pergerakan.Sementara kementerian yang bertanggungjawab mengenai kebajikan masyarakat sepatutnya berusaha memastikan rakyat tidak perlu sampai mengibar bendera putih kerana tiada mampu membeli makanan.Pun begitu, kementerian kesihatan tetap menjadi jentera kerajaan paling utama dalam melawan Covid-19.Untuk itu, menteri yang bertanggungjawab sewajarnya adalah seorang yang berwibawa dan mampu memberikan keyakinan dan inspirasi terhadap rakyat untuk membawa negara keluar dari jurang Covid-19 ini.Malah dalam keadaan sekarang ini, menteri kesihatan sepatutnya menjadi menteri kanan supaya beliau mempunyai pengaruh, wibawa dan kuasa lebih besar untuk menggerakkan jentera kerajaan.Malah kalau timbalan perdana menteri dipikulkan tanggungjawabnya untuk mengetuai kementerian, ia adalah lebih baik.Tetapi dari pandangan umum warganet, menteri kesihatan yang ada ini tidak mendatangkan inspirasi pada orang ramai dalam usaha bersama negara untuk melawan Covid-19.Dari awal pelantikannya tahun lalu lagi, reputasi beliau dengan isu air suam mejadi tercalar.Selepas setahun beliau tidak muncul sebagai orang yang menjadi perhatian masyarakat.Orang yang menjadi ikon dalam melawan Covid-19 ini ialah Ketua Pengarah Kesihatan Dr Noor Hisham Abdullah.Bertambah kurang lagi keyakinan orang ramai terhadap pemimpin politik yang mengetuai kementerian adalah mengenai kedudukan kerajaan Perikatan Nasional (PN) sendiri.Sepanjang minggu lalu kelihatan betapa tidak stabilnya kerajaan PN.Menteri kesihatan adalah dari Umno yang minggu lalu, presidennya Ahmad Zahid Hamidi mengumumkan partinya menarik balik sokongan terhadap kerajaan PN.Tetapi kerajaan PN tidak tumbang kerana sebahagian ahli parlimen tetap menyokong Perdana Menteri Muhyiddin Yassin.Maknanya kini Umno seolah-olah muncul dalam dua bentuk.Pertama parti politik Umno yang diketuai oleh Zahid.Kedua, kelompok ahli-ahli parlimen Umno dengan majoritinya menyokong kerajaan PN dan pemimpin utamanya ialah Ismail Sabri Yaakob yang baru dilantik sebagai timbalan perdana menteri.Sementara itu, Muhyiddin sendiri pada kaca mata sebilangan besar warganet bukanlah seorang perdana menteri yang dipandang cemerlang.Sejak menyandang jawatan itu, beliau amat jarang mengadakan sidang media.Ditambah pula beliau tidak berdepan dengan soal jawab di Parlimen.Maka tentulah ia menjejaskan keyakinan rakyat terhadap kepimpinan negara.Sedangkan masa wabak Covid-19 ini, peranan perdana menteri amat penting.Beliaulah yang melantik jemaah menteri untuk sama-sama berkordinasi dan memainkan peranan untuk memenangi perang ini.Maka untuk itu, tentulah dipastikan bahawa kementerian kesihatan berada pada kepimpinan ahli politik terbaik.Jika tidak, selepas setahun, rombakan Kabinet perlu dilakukan dengan kementerian kesihatan memperoleh menteri yang baru untuk berusaha strategi lain.Itulah yang diharapkan oleh sebahagian besar rakyat apabila mendengar desas-desus rombakan Kabinet akan dilakukan.Tetapi ternyata tidak ada rombakan Kabinet.Kementerian kesihatan tidak menerima menteri baru.Sebalknya yang berlaku ialah lantikan timbalan perdana menteri dan menteri kanan.Kedua-duanya dari Umno.Apa yang berlaku kelihatannya bukan untuk memperkasakan kerajaan bagi melawan Covid-19 tetapi ia merupakan langkah politik untuk menghadapi tekanan dari Umno.Sememangnya sukar bagi perdana menteri untuk merombak kabinet menurut keperluan usaha melawan Covid-19 semata-mata.Kedudukan kerajaan PN yang tidak stabl menjadikan perdana menteri terikat dengan pelantikan yang ada.Makanya tidak kelihatan adanya kepimpinan dari jawatan tertinggi terhadap anggota jemaah menteri.Setiap menteri kelihatannya menerajui kementerian dengan mengikut rentak masing-masing.Mungkin perkara seumpama itu tidak berlaku, tetapi itu adalah persepsinya sekarang.Mungkin juga kerajaan yang mempunyai segala maklumat dan cadangan yang disediakan oleh pegawai-pegawai berpendapat keadaan negara tidaklah seteruk yang digambarkan oleh perasaan warganet di media sosial.Rakyat juga mengharapkan begitu.Wabak ini akan akhirnya dapat diatasi dengan sendiri apabila 90 peratus penduduk negara sudah divaksin.Ataupun tidak kira siapa jadi menteri, keadaan Covid-19 tetap seperti yang ada.Juga tidak kira siapa jadi perdana menteri, keadaan negara juga tidak akan juga berubah.Begitu juga jika Pakatan Harapan (PH) menjadi kerajaan pun, negara tidak akan berbeza.Maka akhirnya rakyat tidak dapat mengharapkan sesuatu yang lebih baik.Ini kerana masalah Malaysia ini datangnya dari sikap dan perangai anggota masyarakat itu sendiri.


Malaysia peroleh pelaburan RM9.3 bilion dari Jepun

Malaysia memperoleh pelaburan bernilai RM9.3 bilion menerusi misi perdagangan serta pelaburan (TIM) terbaru ke Jepun yang diketuai oleh Menteri Kanan Perdagangan Antarabangsa dan Industri Mohamed Azmin Ali.
Menurut Kementerian Perdagangan Antarabangsa dan Industri (Miti) dalam satu kenyataan, pelaburan itu merangkumi sektor strategik serta berpotensi tinggi seperti elektrik dan elektronik (E&E), penyelidikan dan pembangunan (R&D), biojisim, teknologi maklumat dan komunikasi, industri kimia dan makanan.
Antaranya projek pelaburan oleh Idemitsu Kosan Co Ltd dan Euglena Co Ltd serta projek pengembangan dan kepelbagaian pelaburan oleh Tosoh Corporation, NTT Corporation serta KOA Corporation.
"Pelaburan ini dijangka menjana peluang pekerjaan, peluang latihan kemahiran kepada pekerja tempatan selain menyumbang kepada pembangunan vendor tempatan.
"Tambahan lagi, RM300 juta potensi perdagangan diperoleh daripada TIM ini khusus untuk minyak sawit serta produk berkaitan minyak sawit, produk halal termasuk makanan dan minuman daripada Sumitomo Corporation serta Adeka Corporation," katanya.
Jepun merupakan antara sumber pelaburan langsung asing (FDI) utama Malaysia daripada segi pelaksanaan projek perkilangan, dengan nilai pelaburan keseluruhan sebanyak AS$688 juta (RM3.03 bilion) yang direkodkan dari Januari hingga Jun tahun ini.
Menurut Miti, Mohamed Azmin mengadakan mesyuarat dua hala yang sangat memuaskan membabitkan pelbagai spektrum dengan rakan sejawatannya, Menteri Ekonomi, Perdagangan dan Industri (Meti) Jepun, Nishimura Yasutoshi yang baru dilantik.
"Sehubungan itu, kedua-dua menteri bertukar-tukar pandangan mengenai kesan limpahan serta pengganda strategik yang bakal dimanfaatkan daripada Perjanjian Perkongsian Ekonomi Komprehensif Serantau (RCEP), Perjanjian Komprehensif dan Progresif bagi Perkongsian Trans-Pasifik (CPTPP) termasuk Rangka Kerja Ekonomi Indo-Pasifik untuk Kemakmuran (IPEF).
"Berhubung memorandum persefahaman (MoU) mengenai Kerjasama Industri Pesawat yang dimeterai antara Malaysia dan Jepun, kedua-dua pihak telah menggariskan kerjasama untuk pertukaran maklumat bagi rantaian bekalan aeroangkasa, rangkaian perniagaan termasuk pembentukan Kumpulan Kerja Teknikal yang berdedikasi," katanya.
Mohamed Azmin turut menggariskan matlamat pembangunan mampan (SDG) Malaysia serta menegaskan komitmen untuk bekerjasama dengan syarikat dan industri Jepun bagi memastikan bekalan tenaga termasuk tenaga boleh diperbaharui yang stabil dengan bekerjasama rapat dengan syarikat utama Jepun untuk R&D dan tenaga hidrogen.
"Sejajar dengan Aspirasi Pelaburan Nasional (NIA), misi ini menandakan penekanan yang lebih besar yang diberikan kepada agenda alam sekitar, sosial dan tadbir urus (ESG) di samping mempergiatkan fokus Malaysia ke arah sektor ekonomi digital, E&E, farmaseutikal, kimia dan aeroangkasa.
"Sehubungan itu, selain daripada pengimport yang berpotensi, Menteri Kanan juga bertemu dengan wakil-wakil syarikat terkemuka Jepun yang telah menyatakan minat untuk melabur atau mengembangkan perniagaan mereka di Malaysia dalam sektor-sektor keutamaan ini," kata Miti.
Malaysia serta Jepun akan mengambil bahagian dalam penglibatan yang lebih besar untuk bekerjasama dalam pameran pembentangan di Forum Enjin Kobe 2022 menjelang 25 hingga 26 Oktober depan. - Bernama


Putrajaya teruskan tandatangani perjanjian sempadan maritim dengan Indonesia

Perdana Menteri Anwar Ibrahim dan Joko Widodo menandatangani beberapa perjanjian semasa lawatan kerja presiden Indonesia itu ke Malaysia, termasuk mengenai persempadanan wilayah di Laut Sulawesi dan Selat Melaka, di tengah-tengah keraguan daripada pakar maritim mengenai cadangan untuk menyelesaikan pertikaian itu.
Perjanjian Selat Melaka dan perjanjian Laut Sulawesi adalah antara enam surat cara yang ditandatangani pada 8 Jun, kata kedua-dua pemimpin itu dalam satu kenyataan bersama hari ini.
Mereka berkata kedua-dua pihak mencapai "pencapaian penting" dengan menandatangani perjanjian ini, walaupun tidak memberikan butiran khusus mengenai jenis penyelesaian yang dicapai.
Kedua-dua pihak juga menyatakan komitmen mereka untuk mempercepatkan proses dalaman mereka ke arah merealisasikan "pemasukan serentak" perjanjian berkenaan.
“Kedua-dua pemimpin berazam untuk menyelesaikan isu sempadan tanah di OBP Pulau Sebatik, OBP Sungai Sinapad-Sesai dan West Pillar baru Pulau Sebatik hingga AA2 Pillar, serta isu berkaitan kawasan pasang surut di timur Pulau Sebatik dan jurang dari “low-water-line” ke Titik M menjelang Jun 2024," kata mereka.
Semalam, MalaysiaNow melaporkan pakar maritim yang terlibat dalam usaha melindungi hak wilayah Malaysia memberi amaran kepada Putrajaya supaya tidak menandatangani sebarang perjanjian baru untuk menyelesaikan pertikaian sempadan yang berlarutan dengan negara jiran Indonesia.
Mereka berkata Malaysia tidak boleh berkompromi dalam tuntutannya membabitkan kawasan yang menjadi pertikaian dengan Jakarta berhubung Laut Sulawesi dan di bahagian paling selatan di Selat Melaka.
Mereka juga memberi amaran kepada Putrajaya sebarang perubahan daripada dasar kerajaan terdahulu berhubung kedua-dua kawasan itu mesti melibatkan penyertaan kerajaan Johor dan Sabah.
Ini kerana kepentingan maritim kedua-dua negeri itu akan terjejas teruk jika penyelesaian yang tidak menguntungkan negara diterima kerajaan.
Dalam kenyataan mereka hari ini, kedua-dua pemimpin berkata pemeteraian perjanjian itu melambangkan "hubungan harmoni dan persahabatan antara kedua-dua negara" dan menyediakan asas kukuh untuk rundingan sempadan maritim pada masa depan.
"Kedua-dua pemimpin juga bersetuju untuk menugaskan pasukan rundingan sempadan maritim mereka untuk memulakan rundingan secepat mungkin mengenai semua sempadan maritim yang tinggal dan tertunggak antara kedua-dua negara secara serentak," tambah kenyataan itu.
Menyatakan kepuasan dengan "hasil kukuh dan ketara" lawatan Joko Widodo atau lebih dikenali sebagai Jokowi itu, mereka berkata "pencapaian" tersebut akan mengekalkan momentum positif bagi kedua-dua pihak untuk menangani isu dua hala tertunggak lain menjelang Perundingan Tahunan Pemimpin ke-13 yang akan dihoskan oleh Indonesia.


Malaysia sasar buka sempadan pada 1 Januari

Malaysia bakal membuka semula sempadan kepada pelawat antarabangsa selewat-lewatnya pada 1 Januari, kata Majlis Pemulihan Negara (MPN) hari ini ketika negara berusaha untuk menyemarakkan aktiviti sektor pelancongan.Malaysia kini memulakan pembukaan sektor ekonomi di seluruh negara secara bertahap sejak beberapa minggu kebelakangan ini berdasarkan kadar jangkitan Covid-19 yang dilihat mulai menurun selepas program vaksinasi kebangsaannya menunjukkan peningkatan besar.Menurut statistik kerajaan, lebih tiga perempat dari 32 juta populasi penduduk Malaysia menerima vaksin.Bekas perdana menteri Muhyiddin Yassin, yang mempengerusikan MPN, memberitahu pemberita pemulihan industri pelancongan adalah terlalu perlahan tanpa kunjungan warga asing selain menjelaskan pengusaha dan operator memerlukan masa dalam usaha untuk beroperasi semula.Bagaimanapun, menurut Muhyiddin, langkah kawalan jangkitan seperti ujian saringan Covid-19 akan kekal dilaksanakan, mengatakan pihak berkuasa akan menetapkan kemasukan pelawat berdasarkan situasi Covid-19 di negara asal mereka selain turut meniliti dan beberapa faktor lain.Namun tarikh tetap untuk pembukaan semula tersebut tidak diberitahu, mengatakan keputusan mengenainya sedang diperincikan pihak berkuasa kesihatan dan keselamatan.Minggu ini, Malaysia mengumumkan bakal melancarkan Vaccinated Travel Lane (VTL) dengan Singapura mulai 29 November depan, di mana ia akan membenarkan perjalanan rentas sempadan melalui udara tanpa perlu notis kuarantin untuk individu yang menerima suntikan vaksin lengkap.Malaysia juga turut melancarakan koridor perjalanan vaksinasi dengan Indonesia bagi membolehkan kedua-dua negara menerima penerima vaksinasi lengkap untuk melawat beberapa bandar utama di kedua-dua buah negara.


Biden cadang pelan pemulihan ekonomi Amerika bernilai RM7.6 trilion

Presiden dipilih, Joe Biden mencadangkan suntikan dana bernilai AS$1.9 trilion (RM7.6 trilion) bagi pelan pemulihan ekonomi Amerika Syarikat (AS) sebaik beliau mengambil alih jawatan itu secara rasmi minggu depan.Perancangan bersama pemimpin Demokrat yang menguasai kedua-dua Dewan di Kongres dijangka menjadi pakej bantuan pandemik ketiga terbesar.Pegawai kanan kerajaan yang bakal menyertai pentadbiran Biden berkata, ia digelar sebagai pelan penyelamat Amerika dengan cadangan pakej merangkumi beberapa langkah yang akan dilaksanakan khusus bagi menghidupkan semula ekonomi terbesar dunia itu.Melalui pelan itu, Biden mencadangkan kenaikan gaji minimum kepada AS$15 (RM60) sejam, bantuan AS$350 bilion (RM1.4 trilion) kepada kerajaan tempatan dan negeri yang terjejas dan membuka semula sekolah secara selamat.Cadangan itu turut membabitkan dana AS$160 bilion (RM645 bilion) untuk memerangi Covid-19 termasuk kempen vaksinasi dan AS$170 (RM685 bilion).Senator Kanan Demokrat Chuck Schumer dan Speaker Dewan Perwakilan Nancy Pelosi mengalu-alukan pelan itu dan berikrar akan mengemukakannya kepada penggubal undang-undang.Melalui pelan itu, Biden mencadangkan kenaikan gaji minimum kepada AS$15 (RM60) sejam, bantuan AS$350 bilion (RM1.4 trilion) kepada kerajaan tempatan dan negeri yang terjejas dan membuka semula sekolah secara selamat.“Kami akan terus bekerja bagi mengubah visi presiden dipilih Biden menjadi undang-undang yang akan diluluskan di kedua-dua Dewan dan ditandatangani menjadi undang-undang,” kata mereka dalam satu kenyataan bersama.Bagaimanapun itu hanyalah langkah pertama, dan pegawai mengatakan Biden berhasrat untuk mengemukakan pelan pemulihan kedua kepada anggota Dewan selepas pelantikannya pada Rabu bagi meningkatkan peluang pekerjaan dan memerangi perubahan iklim.AS sebelum ini melaporkan lonjakan permohonan tuntutan pengangguran pada minggu pertama 2021 kepada hampir satu juta, tahap tertinggi sejak Ogos.Berdasarkan dokumen kempen, cadangan Biden turut membabitkan pelancaran besar-besaran kempen vaksinasi Covid-19 dan penambahan jumlah pakej rangsangan melalui rang undang-undang bantuan ekonomi yang diluluskan Kongres bulan lalu.“Kita sedang mengejar masa, dan tanpa adanya bantuan tambahan kerajaan, ekonomi dan krisis kesihatan awam akan bertambah buruk dalam beberapa bulan akan datang.“Sekolah tidak akan dapat dibuka semula dengan selamat, dan program vaksinasi akan kekal perlahan,” katanya.Menurut pegawai rasmi, Biden bercadang membentangkan pelan pemulihan kedua itu kepada penggubal undang-undang sebaik sahaja pelantikan rasminya, Rabu ini.Katanya, ia penting untuk membantu menghidupkan semula ekonomi yang masih “bertarung” untuk berada pada kedudukannya semula ketika AS masih menyaksikan peningkatan kes Covid-19.Semalam pemerintah AS melaporkan lonjakan permohonan tuntutan baru pengangguran kepada hampir sejuta dalam minggu pertama tahun ini, iaitu jumlah tertinggi sejak Ogos.Data rasmi minggu lalu turut menunjukkan keadaan ekonomi menyebabkan ramai hilang pekerjaan, Disember lalu.Biden dijadual mengambil alih pentadbiran minggu depan selepas berdepan tempoh peralihan “bergolak” yang menyaksikan serangan ganas ke atas Capitol oleh penyokong Donald Trump.Insiden itu berlaku ketika Kongres bersidang untuk mengesahkan kemenangan Biden.


Pelantikan Ismail sebagai PM peluang terbaik Umno bangkit semula?

Pelantikan Naib Presiden Umno Ismail Sabri Yaakob sebagai perdana menteri merupakan peluang terbaik bagi parti Melayu itu melakukan rombakan kepimpinan bagi memulihkan imej yang tercemar akibat skandal rasuah pemimpin sebelumnya, kata penganalisis.Mereka berkata, rombakan kepimpinan juga amat diperlukan Umno bagi mengukuhkan kerjasama bersama parti-parti dalam Perikatan Nasional (PN) termasuk Bersatu dan PAS pada Pilihan Raya Umum ke-15 (PRU15).Shamsul Amri Baharuddin dari Institut Kajian Etnik (Kita), UKM berkata, sebagai permulaan, Umno perlu menggugurkan “orang-orang bermasalah” daripada parti itu.“Saya harap jika ada pemilihan parti nanti Ismail Sabri dipilih menjadi presiden sebab orangnya tidak cerewet, tidak ada kes rasuah dan agak bersih berbanding yang sedia ada,” kata Shamsul kepada MalaysiaNow merujuk kepada kepimpinan sedia ada Umno.“Lagi pun pelantikan beliau ini pada saya satu perubahan besar kepada Umno, takkan Umno nak ambil orang banyak masalah lagi, bodohlah Umno. Ini sudah tentu akan memudah dan melancarkan kempen Umno untuk PRU seterusnya.”Walaupun status kepimpinan Umno boleh dipertikaikan selepas Jabatan Pendaftaran Pertubuhan (RoS) mengatakan parti itu terlambat dalam menangguhkan pemilihan, parti itu kini dipimpin oleh Ahmad Zahid Hamidi yang sedang berdepan dengan puluhan dakwaan melibatkan rasuah, salahguna kuasa dan pengubahan wang haram.Zahid dan bekas perdana menteri Najib Razak yang menunggu keputusan rayuan selepas dijatuhkan hukuman bersalah dan berdepan hukuman penjara dalam kes SRC International sebelum ini bersama-sama dalam mengetuai kempen dalam menjatuhkan bekas perdana menteri, Muhyiddin Yassin.Tahun lalu, MalaysiaNow mendedahkan Zahid dan Najib menulis surat kepada Agong bagi menyokong Presiden PKR Anwar Ibrahim untuk menjadi perdana menteri, sekaligus menggulingkan kerajaan Perikatan Nasional (PN).Pelantikan Ismail sebagai perdana menteri telah memecahkan tradisi Umno yang lazimnya presiden akan diangkat sebagai perdana menteri.Pengarah Eksekutif Ilham Centre Hisommudin Bakar berkata beliau yakin Umno akan memberikan laluan kepada Ismail.“Rombakan kepimpinan bergantung Perhimpunan Agong Umno, kalau mereka boleh berkompromi walaupun berbeza pandangan memilih Ismail sebagai PM, kenapa tidak sebagai presiden?” katanya kepada MalaysiaNow.Umno bergolak sekiranya Zahid tak mengalahHisommudin menambah, sekiranya Zahid mahu kekal menjadi presiden Umno, akan berlaku pergolakan besar dalam parti Melayu itu.“Kita juga perlu ingat Umno sebelum ini menyatakan ‘No Anwar, no DAP, No Bersatu’.“Kalau perkara ini kekal, pastinya akan membawa masalah kepada Perikatan Nasional (PN) kerana pada saya formula terbaik untuk Umno sekarang ini adalah berkompromi menjalin hubungan dengan PN yang di dalamnya ada Bersatu, PAS dan Umno sendiri walaupun mungkin ada selisih faham, tapi boleh bersama,” katanya.Menurut Hisommudin, sekiranya Umno mengekalkan Zahid sebagai presiden, kerjasama bersama parti-parti dalam PN hanya boleh bertahan sehingga Parlimen dibubarkan.“Jadi saya harap Umno dan Zahid sendiri boleh memberi laluan kepada Ismail, untuk mengelak perkara sebaliknya berlaku kemudian hari.”Shamsul menambah, sekiranya Umno masih mengekalkan kepimpinan sedia ada, sukar bagi parti itu untuk meyakinkan rakyat untuk kembali menyokong mereka selepas kalah pada PRU14 pada 2018.“Orang kampung akan tanya apa kejayaan Umno sekarang ni? Rasuah ke? Nak cakap apa kalau kepimpinan masih yang sama? Sebab itu pada saya, Ismail mesti mengetuai kepimpinan baru Umno,” katanya.Sementara Sivamurugan Pandian dari USM berkata, Umno wajar melakukan rombakan kepimpinan sebagai persediaan untuk berdepan dengan PRU15.“Umno harus ada kepimpinan baru yang boleh memberikan pendekatan berbeza,” katanya kepada MalaysiaNow.“Pada saya dalam pemilihan itu nanti, kalau Umno merasakan perlu ada barisan kepimpinan yang baru, clean dan bebas korupsi, Umno wajar melakukannya.”Dalam ucapan sulungnya sebagai perdana menteri, Ismail mengucapkan terima kasih kepada Muhyiddin dan ahli-ahli Parlimen yang mendukung beliau sebagai perdana menteri.Muhyiddin meletakkan jawatan sebagai perdana menteri selepas sekumpulan ahli Parlimen Umno yang diketuai Zahid dan Najib menarik kembali sokongan terhadapnya.Ismail dilantik sebagai perdana menteri selepas 114 daripada ahli-ahli Parlimen dalam kerajaan PN sebelum ini, termasuk Zahid dan Najib menyokongnya.Ini menyebabkan Anwar yang mengetuai Pakatan Harapan gagal sekali lagi dalam percubaannya untuk menjadi perdana menteri.*Aliff Fikri turut menyumbang kepada laporan ini.


BN, PH keluarkan kenyataan hampir serupa ditandatangan Zahid dan Anwar

Dua kenyataan yang dikeluarkan pada masa sama oleh Pengerusi Pakatan Harapan (PH) Anwar Ibrahim dan Barisan Nasional (BN) didapati bukan sahaja ditulis dalam bahasa yang sama, bahkan mirip dari sudut gaya, selain berkembar dalam perkataan yang digunakan.Penemuan kenyataan mirip itu seakan mengesahkan usaha mereka berdua untuk bekerjasama bagi menjatuhkan Perdana Menteri Muhyiddin Yassin selepas sebelum ini Ahmad Zahid Hamidi dan bekas perdana menteri Najib Razak mengutus surat kepada Agong bagi menyokong Anwar menduduki jawatan perdana menteri.Dua kenyataan dari Zahid dan Anwar malam tadi itu dikeluarkan selepas kedua-dua gabungan politik mengadakan mesyuarat kepimpinan parti masing-masing.Dalam kenyataan tersebut, kedua-dua mereka mengecam Menteri di Jabatan Perdana Menteri Takiyuddin Hassan yang tidak mempedulikan kenyataan Agong dan terus memberikan alasan untuk tidak mengadakan sidang Parlimen.Kenyataan kedua-dua pemimpin yang mirip tersebut menarik pelbagai komen di media sosial, antaranya:“Senada dan seirama.“Wah, berpakat nampaknya.“Dia orang ni kongsi printer sama kut ni.”Perenggan pertama kenyataan mereka berdua didapati sangat mirip, merujuk kenyataan istana yang menjelaskan kuasa Agong yang boleh memanggil sidang Dewan Rakyat dengan nasihat perdana menteri.“Barisan Nasional menjunjung kasih titah KDYMM Seri Paduka Baginda Yang di-Pertuan Agong pada 24 Februari 2021 di mana Yang di-Pertuan Agong menzahirkan pandangan bahawa Dewan Rakyat boleh bersidang semasa darurat berkuatkuasa pada suatu waktu yang difikirkan sesuai oleh Duli Tuanku atas nasihat YAB Perdana Menteri,” menurut kenyataan Zahid.Sementara perenggan pembukaan Anwar berjalan: “Ahli-ahli Dewan Rakyat Pakatan Harapan menjunjung kasih titah KDYMM Seri Paduka Baginda Yang di-Pertuan Agong pada 24 Februari 2021 di mana Yang di-Pertuan Agong telah menzahirkan pandangan bahawa Dewan Rakyat boleh bersidang pada waktu darurat berkuatkuasa pada satu tarikh yang difikirkan sesuai oleh Duli Tuanku atas nasihat YAB Perdana Menteri. ”Kedua-dua kenyataan itu juga mengecam Takiyuddin, yang pada Rabu mempertahankan tindakan untuk menangguhkan sidang Parlimen di bawah perisytiharan darurat, mendakwa pemimpin PAS itu menentang pandangan Agong.Lebih daripada itu, perkara-perkara yang disenaraikan kedua-dua mereka sebagai topik perbahasan sekiranya Dewan Rakyat bersidang adalah sama, baik dari segi bahasa dan susunannya.Satu-satunya perbezaan di antara kedua-dua kenyataan itu adalah PH tidak meletakkan perpaduan Melayu dan Islam, serta kestabilan politik.Kedua kenyataan itu kemudian diakhiri dengan perenggan yang sama.Pada Oktober tahun lepas, MalaysiaNow mendedahkan surat kepada istana yang ditulis bersama oleh Zahid dan Najib, menyokong usaha Anwar untuk menjatuhkan kerajaan Perikatan Nasional (PN) yang turut dianggotai Umno.Kedua-dua pemimpin tersebut tidak pernah mengakui dakwaan tersebut, namun kedua-duanya dilihat sering mendesak ahli Parlimen BN untuk mempertimbangkan sokongan kepada Anwar.Zahid dan Najib adalah sebahagian daripada pasukan Anwar ketika mereka bersama-sama berjuang dalam Umno pada tahun 1990-an.Zahid juga adalah antara mereka yang ditangkap pada tahun 1998 selepas Mahathir melancarkan tindakan keras terhadap penyokong Anwar berikutan pemecatan dramatik beliau daripada jawatan timbalan perdana menteri.Pendirian yang sama diambil BN dan PH tersebut muncul berikutan keputusan Umno untuk menamatkan sokongan terhadap gabungan PN pimpinan Muhyiddin Yassin sebaik Parlimen dibubarkan.Umno mengumumkan pendirian untuk tidak bekerjasama dengan Bersatu pada pilihan raya umum akan datang.Bersatu diasaskan Muhyiddin dan bekas pemimpin PH Dr Mahathir Mohamad berikutan pendedahan mengejutkan mengenai penglibatan Najib dalam skandal 1MDB.


3,170 kes baru Covid-19, 260 di ICU

Sebanyak 3,170 kes baru Covid-19 dikesan hari ini termasuk lapan jangkitan import, menjadikan angka keseluruhan penularan dalam negara berjumlah 172,549 kata Ketua Pengarah Kesihatan Dr Noor Hisham Abdullah.Katanya, sebanyak 2,490 pesakit pulih dan dibenarkan pulang, menjadikan jumlah keseluruhan angka sembuh 130,152 kes.“Kuala Lumpur melaporkan kes harian tertinggi iaitu sebanyak 576 kes diikuti Selangor 545 dan Johor 423 kes,” katanya dalam sidang media harian.Katanya, kes aktif dengan kebolehjangkitan pula berjumlah 41,755.“Daripada jumlah itu 260 pesakit di tempatkan di Unit Rawatan Rapi termasuk 103 memerlukan bantuan alat pernafasan,” katanya.Noor Hisham memaklumkan terdapat 12 lagi kematian, menjadikan jumlah mangsa yang maut meningkat kepada 642 orang.Tambahnya terdapat 16 lagi kluster baru dikesan termasuk 11 berkaitan tempat kerja:Kluster Jalan Terolak di daerah Kepong, Kuala Lumpur (16 kes).Kluster Pasar Borong KL 2 di daerah Lembah Pantai, Titiwangsa dan Kepong, Kuala Lumpur (20 kes).Kluster Jalan Kelapa di daerah Hulu Langat, Selangor (21 kes).Kluster Jalan Canang Emas di daerah Klang, Selangor (13 kes).Kluster Jalan Sempadan di daerah Johor Bahru dan Kulai, Johor (35 kes).Kluster Tampoi Tujuh di daerah Johor Bahru, Johor (15 kes).Kluster Seri Bayu di daerah Kota Tinggi, Johor (6 kes).Kluster Ladang Sebrang di daerah Lahad Datu, Sabah (21 kes).Kluster Silimpopon di daerah Kalabakan, Sabah (29 kes).Kluster Taman Sejahtera di daerah Kampar, Perak Tengah, dan Kinta, Perak (35 kes).Kluster Jalan Slim di daerah Muallim, Perak (26 kes).Kluster Kota Muhibbah di daerah Hilir Perak, Kinta, dan Manjung, Perak (15 kes).Kluster Mandin Jaya di daerah Seberang Perai Utara, Pulau Pinang (29 kes).Kluster Orion di daerah Kuala Muda, Sik, dan Kulim, Kedah (9 kes).Kluster Gunung Raya di daerah Langkawi, Kedah (11 kes).Kluster Kampung Tanah Merah di daerah Besut, Terengganu (15 kes).


Harga siling ayam ditetapkan RM9.40 sekilo bagi semenanjung

Kerajaan hari ini mengumumkan harga siling ayam ditetapkan kepada RM9.40 sekilogram bagi semenanjung bermula 1 Julai sementara harga telur ayam ditetapkan pada 45 sen sebiji bagi Gred A, 43 sen bagi Gred B dan 41 sen bagi Gred C, kata Menteri Pertanian Dan Industri Makanan Ronald Kiandee.“Keputusan ini juga mengambil kira dan diselaraskan dengan Bantuan Keluarga Malaysia (BKM) yang diumumkan oleh Perdana Menteri Ismail Sabri Yaakob baru-baru ini, melalui inisiatif bantuan tunai termasuk bantuan tunai tambahan berjumlah sehingga RM500 kepada golongan B40 dan sebahagian daripada golongan M40,” katanya dalam kenyataan hari ini.Menteri Perdagangan Dalam Negeri dan Hal Ehwal Pengguna Alexander Nanta Linggi pada 21 Jun berkata kawalan harga siling ayam dan telur ayam, serta subsidi minyak masak sawit tulen dalam kemasan botol dua hingga 5 kg tidak diteruskan mulai 1 Julai.Bagaimanapun pada 24 Jun Ismail mengumumkan keputusan kerajaan untuk tidak menaikkan kadar tarif elektrik dan air di Semenanjung, manakala harga ayam di pasaran tidak akan diapungkan dalam usaha memastikan rakyat tidak terbeban.Harga siling ayam sebelum ini ditetapkan pada RM8.90 sekilogram.Dalam kenyataan hari ini Ronald berkata isu kenaikan harga barang bukan hanya berlaku di Malaysia.“Sebaliknya ia merupakan fenomena global ekoran gangguan rantaian bekalan akibat konflik geopolitik dan perubahan iklim.“Namun, kerajaan sedaya upaya berusaha menetapkan mekanisme pengawalan harga bagi memastikan Keluarga Malaysia tidak terbeban dengan cabaran kos sara hidup,” kata Ronald.


Anak saudara, bekas pekerja Sivarasa didakwa atas tuduhan rasuah

Anak saudara kepada Ahli Parlimen Sungai Buloh, R Sivarasa dan bekas pekerjanya dihadapkan ke Mahkamah Sesyen hari ini atas tiga pertuduhan rasuah untuk tidak melaporkan kemasukan pekerja asing kepada pihak imigresen, lima tahun lepas.R Naveen Kularasa, 50, yang juga pembantu peribadi kepada ahli Parlimen itu dan Nico Kam Joo Hoe, 24, bekas pekerja Sivarasa masing-masing mengaku tidak bersalah selepas pertuduhan terhadap mereka dibacakan di hadapan hakim Azura Alwi.Bagi pertuduhan pertama, mereka didakwa bersama-sama telah secara rasuah meminta wang tunai RM55,000 bagi diri mereka daripada warga Bangladesh, Mono Miah Siddikur Rahman sebagai dorongan kononnya untuk tidak melaporkan kepada pihak imigresen berkaitan Syarikat Dyna Maintainance Services Sdn Bhd milik individu itu yang dikatakan telah membawa masuk pekerja asing dengan menggunakan kelayakan profesional untuk kerja-kerja buruh.Mengikut pertuduhan kedua dan ketiga, kedua-dua lelaki itu didakwa telah secara rasuah iaitu bersetuju untuk menerima bagi diri mereka wang tunai RM45,000 dan menerima wang tunai RM20,000 daripada pemilik syarikat sama melalui Kam (tertuduh kedua) berhubung perkara sama.Kesemua perbuatan itu didakwa dilakukan di dua buah restoran di Cheras dan di sekitar Kuala Lumpur pada 1 petang hingga 10 malam, antara 17 hingga 21 September 2017.Pertuduhan dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dibaca bersama Seksyen 34 akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah nilai suapan atau denda RM10,000 atau mengikut mana-mana yang lebih tinggi, jika sabit kesalahan.Timbalan pendakwa raya Noralis Mat Rasyidah Azmi Kalai menawarkan jaminan RM10,000 dengan seorang penjamin bagi setiap tertuduh, namun Kam yang tidak diwakili peguam merayu jaminan rendah atas alasan dia baru mendapat pekerjaan sebagai pemandu van, berpendapatan RM2,200 sebulan.“Saya datang ke mahkamah hari ini dengan menggadai emas (barang kemas) milik ibu dan saya dapat RM1,500 sahaja. Ibu saya hadir ke mahkamah hari ini sebagai penjamin,” kata Kam yang turut memaklumkan dia memberi kerjasama yang baik kepada pihak berkuasa semasa siasatan.Peguam M Puravalen mewakili Naveen tidak mengemukakan sebarang rayuan berhubung jaminan.Mahkamah  membenarkan setiap tertuduh diikat jamin RM10,000 dengan seorang penjamin dan menetapkan 24 Februari ini untuk sebutan semula kes bagi serahan dokumen serta lantikan peguam bagi Kam.


Sorry.


Malaysia rekod kes bawah 7,000 bagi hari kedua

Malaysia merekodkan kes baru tertinggi sebanyak 6,824 menjadikan kes keseluruhan Covid-19 meningkat sebanyak 572,357.Selangor kekal mencatat kes harian tertinggi sebanyak 2,111 disusuli Kelantan (695), Sarawak (654), Johor (489) dan Kedah (464).Negara juga mencatat sebanyak 5,251 kes sembuh menjadikan jumlah keseluruhan kes sembuh meningkat kepada 490,038.Kes aktif dengan kebolehjangkitan pula kini berjumlah 79,523.Dalam pada itu, 851 pesakit ditempatkan di unit rawatan rapi (ICU) termasuk 422 orang memerlukan bantuan alat pernafasan.Malaysia turut mencatat 67 lagi korban akibat Covid-19, menjadikan jumlah mangsa yang maut meningkat kepada 2,796.


97.5% dewasa, 86.9% remaja lengkap divaksinasi

Seramai 22,813,571 individu atau 97.5% populasi dewasa di negara ini telah lengkap menerima suntikan vaksin Covid-19, setakat semalam.Berdasarkan portal kementerian kesihatan CovidNow, sejumlah 23,119,998 individu atau 98.8% populasi dewasa Malaysia telah menerima sekurang-kurangnya satu dos vaksin tersebut.Sementara itu, bagi populasi remaja berusia 12 hingga 17 tahun, seramai 2,734,970 individu atau 86.9% telah melengkapkan vaksinasi Covid-19, manakala 2,833,424 remaja atau 90% telah menerima sekurang-kurangnya satu dos vaksin tersebut.Selain itu, sejumlah 78,205 dos vaksin telah diberikan semalam yang melibatkan 1,325 dos pertama, 1,971 dos kedua dan 74,909 bagi penerima dos penggalak.Justeru, jumlah kumulatif pemberian vaksin di bawah Program Imunisasi Covid-19 Kebangsaan sehingga semalam, meningkat kepada 55,882,568, termasuk 4,575,798 dos penggalak.


Agensi penyelidikan kanser WHO isytihar pemanis tiruan 'kemungkinan karsinogenik', kata sumber

Salah satu pemanis tiruan terkenal diisytiharkan sebagai bahan karsinogenik bulan depan oleh sebuah badan kesihatan global, menurut dua sumber yang mempunyai pengetahuan tentang proses itu yang sekali gus menentang pengawal selia dan industri makanan.
Aspartame, yang digunakan dalam produk diet jenama Coca-Cola hingga gula-gula getah Mars dan beberapa minuman Snapple, akan disenaraikan pada bulan Julai sebagai "bahan kemungkinan karsinogenik kepada manusia".
Penyenaraian itu adalah buat pertama kali oleh Agensi Antarabangsa untuk Penyelidikan Kanser (IARC), cabang penyelidikan kanser Pertubuhan Kesihatan Sedunia (WHO), kata sumber itu kepada Reuters.
Keputusan IARC, dimuktamadkan awal bulan ini selepas mesyuarat pakar luar kumpulan itu, bertujuan untuk menilai sama ada sesuatu itu berpotensi bahaya atau tidak, berdasarkan semua bukti yang diterbitkan.
Ia tidak mengambil kira berapa banyak produk yang boleh digunakan oleh seseorang dengan selamat.
Nasihat untuk individu ini hadir daripada jawatankuasa pakar WHO yang berasingan mengenai aditif makanan, yang dikenali sebagai JECFA (Jawatankuasa Pakar Bersama WHO dan Organisasi Makanan dan Pertanian mengenai Aditif Makanan), di samping penentuan daripada pengawal selia negara.
Bagaimanapun, keputusan IARC yang serupa pada masa lalu untuk bahan yang berbeza telah menimbulkan kebimbangan di kalangan pengguna tentang penggunaannya, membawa kepada tindakan undang-undang, dan menekan pengeluar untuk mencipta semula resipi serta menukarnya kepada alternatif.
Itu telah membawa kepada kritikan bahawa penilaian IARC boleh mengelirukan orang ramai.
JECFA, jawatankuasa WHO mengenai bahan tambahan, juga sedang mengkaji penggunaan aspartame tahun ini.
Mesyuarat jawatankuasa itu bermula pada penghujung Jun dan ia dijangka mengumumkan penemuannya pada hari yang sama IARC mengumumkan keputusannya kepada umum – pada 14 Julai.
Sejak 1981, JECFA mengiktiraf aspartame sebagai selamat untuk dimakan dalam had harian yang diterima.
Sebagai contoh, orang dewasa dengan berat 60kg (132 paun) perlu minum antara 12 dan 36 tin soda diet – bergantung pada jumlah aspartame dalam minuman – setiap hari untuk individu berisiko.
Pandangannya telah dikongsi secara meluas oleh pengawal selia negara, termasuk di Amerika Syarikat (AS) dan Eropah.
Jurucakap IARC berkata kedua-dua penemuan jawatankuasa IARC dan JECFA adalah sulit sehingga Julai, tetapi menambah ia adalah "pelengkap", dengan kesimpulan IARC mewakili "langkah asas pertama untuk memahami karsinogenik".
Jawatankuasa aditif "menjalankan penilaian risiko, yang menentukan kebarangkalian jenis bahaya tertentu (contohnya kanser) berlaku di bawah keadaan dan tahap pendedahan tertentu".
Bagaimanapun, industri dan pengawal selia bimbang bahawa memegang kedua-dua proses pada masa yang sama boleh mengelirukan, menurut surat daripada pengawal selia AS dan Jepun yang dilihat oleh Reuters.
"Kami dengan hormat meminta kedua-dua badan untuk menyelaraskan usaha mereka dalam mengkaji aspartame untuk mengelakkan sebarang kekeliruan atau kebimbangan di kalangan orang ramai," Nozomi Tomita, seorang pegawai dari Kementerian Kesihatan, Buruh dan Kebajikan Jepun, menulis dalam surat bertarikh 27 Mac kepada Timbalan Ketua Pengarah WHO, Zsuzsanna Jakab.
Surat itu juga meminta kesimpulan kedua-dua badan dikeluarkan pada hari yang sama, seperti yang berlaku sekarang.
Reuters cuba menghubungi misi Jepun di Geneva untuk mendapatkan maklum balas namun tidak berjaya.


SPRM rakam keterangan 7 individu isu salah laku pegawai Mara

Suruhanjaya Pencegahan Rasuah Malaysia (SPRM) telah merakam percakapan tujuh individu bagi membantu siasatan dakwaan salah laku dan integriti melibatkan beberapa pegawai kanan Majlis Amanah Rakyat (Mara).Ketua Pesuruhjaya SPRM Azam Baki berkata individu yang dipanggil meliputi kakitangan daripada Mara, Mara Corporation (Mara Corp) dan sebuah syarikat setiausaha korporat yang terlibat.“SPRM akan memanggil beberapa lagi individu daripada ketiga-tiga pihak berkenaan untuk dirakam kenyataan,” katanya kepada Bernama di sini malam ini.Beliau bagaimanapun enggan mendedahkan jumlah individu yang akan dipanggil untuk memberi keterangan.Azam berkata pihaknya juga tidak menerima laporan mengenai salah laku membabitkan Pengarah Eksekutif Mara Corp Suhaili Abdul Rahman yang didakwa menggunakan kad kredit korporat syarikat itu.Sebaliknya beliau berkata setakat ini, siasatan SPRM hanya mengenai isu salah laku dan integriti melibatkan pegawai kanan Mara dan Mara Corp.Pada Sabtu lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan Mara yang sedang disiasat secara dalaman oleh agensi itu.


46 korban akibat banjir dicatat, 5 masih hilang

Sebanyak 46 mangsa korban banjir dicatatkan setakat 4 pagi tadi, dengan lima lelaki di Pahang dilaporkan masih lagi hilang, kata Ketua Polis Negara Acryl Sani Abdullah Sani.Beliau berkata daripada jumlah itu, 25 kematian dicatatkan di Selangor membabitkan 17 lelaki dan lapan wanita, manakala di Pahang sejumlah 18 kematian membabitkan 12 lelaki, empat perempuan dan dua kanak-kanak lelaki dilaporkan.Katanya di Kelantan pula dua mayat lelaki dan satu mayat kanak-kanak perempuan telah ditemukan.“Masih terdapat 334 pusat pemindahan sementara (PPS) dibuka di tujuh negeri iaitu Kelantan, Kuala Lumpur, Melaka, Negeri Sembilan, Pahang, Perak dan Selangor membabitkan 54,532 mangsa banjir,” katanya pada sidang media Ops Banjir di Taman Sri Muda, Seksyen 25 hari ini.Daripada jumlah itu, Pahang mencatatkan jumlah tertinggi mangsa banjir iaitu seramai 29,108 mangsa, diikuti Selangor 23,302 mangsa.Menurut Acryl Sani 68 lokasi jalan terjejas banjir ditutup antaranya di Kelantan, Pahang, Negeri Sembilan dan Selangor.“Sebanyak 15 kes dilaporkan membabitkan 10 laporan pecah rumah dan premis perniagaan serta lima kes kecurian kenderaan di seluruh negara dari 17 hingga 24 Disember,” katanya.Acryl berkata seramai 377 anggota dikerah di seluruh negara bagi memastikan kes jenayah seperti pecah rumah dan curi kenderaan di kawasan banjir tidak berulang.


Jangkitan baru catat 984 kes, 7 lagi terkorban

984 kes baru Covid-19 direkodkan semalam menjadikan jumlah keseluruhan sebanyak 5,020,384 kes.
Sebanyak 1,534 pesakit turut dilaporkan sembuh, menjadikan jumlah keseluruhan kes sembuh sebanyak 4,968,709.
Ketika ini, 14,854 kes aktif direkodkan di mana 13,975 atau 94.1% daripadanya menjalani kuarantin kendiri.
Tiada pesakit ditempatkan ke pusat kuarantin sementara 842 (5.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 37 kes dan 22 daripadanya memerlukan bantuan alat pernafasan.
Tujuh lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,821 orang.


Khairy umum tetapan baru aplikasi MySejahtera, mudahkan orang ramai

Menteri Kesihatan Khairy Jamaluddin mengumumkan tetapan baru dalam aplikasi MySejahtera bagi memudahkan pengguna menunjukkan tahap risiko dan status vaksinasi mereka, dalam usaha terbaru kerajaan memasuki fasa endemik Oktober depan.“Pasukan MySejahtera akan bina satu lagi tetapan baru (dalam aplikasi) malam ini bagi memudahkan orang ramai menunjukkan tahap risiko dan vaksinasi mereka.“Ini akan memudahkan hidup bersama wabak Covid,” katanya dalam satu ciapan Twitter malam ini.Dalam pada itu, Khairy turut berkata naik taraf aplikasi itu akan dikemaskini dalam masa beberapa minggu akan datang.Semalam, Khairy berkata beliau sudah mengarahkan kementerian untuk menyediakan panduan bagi mereka yang melakukan pantauan kendiri di rumah dalam satu bahagian aplikasi MySejahtera sebelum arahan-arahan yang diberikan oleh kakitangan kesihatan.Menurutnya, kerajaan akan umum langkah untuk memudahkan prosedur operasi standard (SOP) sedia ada supaya tidak terlalu rumit dan “complicated.”“Supaya bila masuk di fasa endemik nanti, kita ada SOP yang mudah jelas dan dapat sama-sama praktik,” katanya.“Kita perlu terima hakikat Covid-19 ini akan menjadi endemik, dan kita hidup bersama dengan virus ini”.


KPM perhalusi sesi persekolahan 2023 berpandukan perancangan 2022, kata menteri

Menteri Pendidikan Radzi Jidin berkata kementerian pendidikan (KPM) telah memperhalusi sesi persekolahan bagi 2023 dan seterusnya dengan sesi 2022 dijadikan sebagai panduan perancangan dan pengoperasian sekolah akan datang.Menurutnya, seperti yang diumumkan sebelum ini, sesi persekolahan bagi 2021 akan dilanjutkan dan tamat pada Februari 2022 sementara sesi tahun depan hanya akan bermula pada Mac.“KPM telah memperhalusi kesesuaian takwim persekolahan untuk tahun 2023 dan seterusnya.“Oleh itu, sesi persekolahan tahun 2022 yang bermula pada bulan Mac akan dijadikan sebagai panduan untuk perancangan pengoperasian sekolah akan datang,” katanya dalam jawapan bertulis bagi menjawab soalan Ahli Parlimen Iskandar Puteri Lim Kit Siang.Radzi berkata ketetapan untuk melanjutkan sesi persekolahan 2021 sehingga bulan Februari tahun 2022 adalah untuk membolehkan pihak sekolah merancang dan melaksanakan aktiviti pemulihan, pengukuhan dan pengayaan secara intensif bagi meningkatkan kesediaan murid mengikuti tahun persekolahan berikutnya.Selain itu, Radzi turut berkata pelanjutan tersebut adalah bagi membolehkan murid Tingkatan 5 tahun 2021 mendapat peluang dan persediaan yang secukupnya untuk menduduki peperiksaan Sijil Pelajaran Malaysia (SPM) 2021 pada Mac 2022.Semalam, sesi persekolahan secara bersemuka mula dilaksanakan di seluruh negeri mengikut peralihan fasa Pelan Pemulihan Negara (PPN).Keputusan pembukaan sekolah secara bersemuka juga turut diambil dengan penilaian kadar vaksinasi 90% di setiap sekolah dengan kemas kini dilakukan pada setiap Rabu.Berhubung SOP, Radzi berkata pada September lalu, murid sekolah kini diwajibkan untuk memakai pelitup muka di dalam kawasan sekolah.“Ketika waktu rehat, semua murid akan makan di dalam kelas semasa waktu rehat dengan seliaan guru, manakala kelas yang menggunakan penyaman udara, murid akan makan di ruang terbuka.”Sementara itu, katanya, murid yang bergejala dari rumah tidak dibenarkan hadir ke sekolah dan jika didapati bergejala ketika di sekolah, ujian saringan Covid-19 akan dilaksanakan.“Aktiviti kokurikulum tidak dibenarkan, bagaimanapun kelas PJPK dibenarkan dan murid hendaklah berpakaian sukan dari rumah,” katanya.


Menjelang belanjawan ala 99, PH terdesak elak pilihan raya

Perdana Menteri Ismail Sabri Yaakob akhirnya kelihatan bersedia untuk memenuhi tuntutan partinya untuk menyegerakan pembubaran Parlimen sekali gus memberi laluan kepada Pilihan Raya Umum ke-15 (PRU15), satu langkah yang menyebabkan Pakatan Harapan (PH) berdepan dalam suasana panik.
Ketika ini, gabungan pembangkang itu seakan sudah berada dalam keadaan “mod berkempen" - namun sebaliknya bukan untuk memenangi sebarang pilihan raya.
Seorang ahli Parlimen PKR memberitahu MalaysiaNow gabungan itu kini sedang berdepan dalam pertempuran yang dilihat tidak memihak kepada mereka untuk “menghalang pilihan raya diadakan dalam apa cara sekali pun ketika ini".
"Ia adalah pertempuran yang tidak memihak kepada mereka, dan kemungkinan besar hari pengundian yang akan diadakan kurang dua bulan dari sekarang tidak lagi dapat dihalang," kata ahli Parlimen itu.
Sejak pengumuman Belanjawan 2023 diawalkan kepada 7 Oktober, penyokong PH menggunakan media sosial dalam usaha terdesak untuk meyakinkan Ismail agar tidak membubarkan Parlimen.
Penyokong PH menggunakan segala-gala alasan daripada cuaca sehinggalah mendakwa Umno mengkhianati Ismail kerana mendesak pilihan raya diadakan.
Antaranya Ambiga Sreenevesan, yang kini dilihat beralih sikap memuji Ismail dengan harapan beliau tidak "tunduk kepada hulubalang-hulubalang Umno".
“Pada ketika ini, keadaan berada dalam keadaan tenang dan stabil," kata Ambiga yang setahun lalu menyelar pelantikan Ismail sebagai perdana menteri dan melancarkan petisyen untuk menggulingkan beliau kepada Malaysiakini.
"Beberapa undang-undang yang sangat baik diluluskan. Tiada sebab untuk adakan pilihan raya," katanya.
Penyokong PH yang lain pula turut menggunakan alasan musim tengkujuh dan kemungkinan berlaku banjir, menyelar kerajaan kerana bakal menyusahkan mereka untuk keluar mengundi.
"Kali ni kalau betul nak buat PRU15 bulan November yang biasanya dah start musim hujan, memang Umno terus menerus nak susahkan rakyatlah," kata seorang penyokong PH dalam satu ciapan yang dikongsi Syahredzan Johan dari DAP.
Kebimbangan mengadakan PRU15 dalam masa terdekat dalam kalangan PH memberikan persepsi umum bahawa pilihan raya yang diadakan ketika ini akan memberikan penangan buruk kepada gabungan itu, yang tumbang dari tampuk pentadbiran kerajaan pada 2020 berikutan perbalahan dalaman mengenai pengganti perdana menteri.
Gabungan itu masih tidak dapat bangkit daripada kejatuhannya, dengan pelbagai usaha sedang digiatkan termasuk mengambil langkah untuk menggunakan logo baru bagi menghadapi pilihan raya yang bakal menyaksikan beberapa parti pembangkang akan bertembung sesama sendiri.
Memorandum persefahaman yang ditandatangani antara PH dan Ismail tahun lepas memutuskan PRU15 akan dilewatkan, memberikan masa kepada gabungan itu untuk mendapatkan semula kekuatannya.
Namun pemenjaraan bekas perdana menteri Najib Razak baru-baru ini hanya mengurangkan peluang PH terutama dalam usaha untuk mendapatkan undi Melayu yang pada 2018 memihak kepada mereka.
Tindakan mengawalkan pembentangan belanjawan mengesahkan bahawa Ismail tidak lagi boleh menangguhkan PRU15, di mana ia menjadi tuntutan utama kluster mahkamah yang diketuai Najib dan Presiden Umno Ahmad Zahid Hamidi.
PRU secara pantas gaya tahun 1999
Beberapa sumber Umno yang bercakap kepada MalaysiaNow berkata rancangan mendapatkan "mandat secara segera dan pantas", adalah mengambil contoh daripada langkah yang pernah diambil Dr Mahathir Mohamad pada 1999.
Menghadapi ancaman terbesar terhadap kepimpinannya, Mahathir memutuskan untuk mengadakan PRU secara mendadak pada akhir November 1999, yang diadakan sebulan selepas Belanjawan 2000 dibentangkan ketika kemuncak protes jalanan mulai mengendur berikutan pemecatan dramatik Anwar Ibrahim sebagai timbalan perdana menteri dan menteri kewangan setahun sebelumnya.
Parti-parti politik kemudian diberi hanya sembilan hari untuk berkempen, kerana Mahathir berusaha untuk meredakan dakwaan yang mengatakan kerajaannya kehilangan sokongan untuk memberi tumpuan menangani impak krisis ekonomi Asia.
Kerajaan BN yang diterajui beliau akhirnya berjaya mendapat majoriti dua pertiga atas sokongan kuat bukan Melayu, namun parti itu mengalami kemerosotan di kawasan Melayu di mana PAS berjaya meraih keputusan yang baik dengan kemenangan yang banyak kerusi Parlimen
“Kali ini, hari pengundian pada pertengahan November adalah senario yang kemungkinan besar berlaku, malah ia adalah satu-satunya senario yang praktikal, walaupun tempoh kempen mungkin tidak sesingkat sembilan hari seperti apa yang berlaku pada 1999.
“Tambahan lagi penangguhan yang berlarutan akan memberi risiko pilihan raya terlalu dekat atau dalam tempoh musim tengkujuh," kata satu sumber.
Pembentangan belanjawan tiga minggu lebih awal kepada 7 Oktober bermakna PRU15 boleh diadakan hanya lebih dari sebulan selepasnya.
“Jadi, pada pertengahan November ini semua persoalan akan terjawab”, kata seorang ketua Umno cawangan yang mewakili seorang ketua bahagian parti yang menghadiri mesyuarat parti itu hari ini.
“Jelas sekali, Belanjawan 2023 akan menjadi manifesto bagi BN untuk merampas kembali kuasa, sama seperti Belanjawan 2000 dan Parlimen dibubarkan tidak sampai dua minggu kemudian,” kata sumber itu.
"Apa yang perlu dilakukan ialah mengumumkan belajawan, dan membubarkan Parlimen beberapa hari kemudian."


FGV nafi gunakan buruh paksa seperti didakwa AS

FGV Holdings Bhd (FGV) menafikan menggunakan buruh paksa seperti didakwa Jabatan Kastam dan Perlindungan Sempadan (CBP) Amerika Syarikat (AS) yang mengakibatkan produk sawitnya disekat.FGV berkata mereka kecewa dengan sekatan dilakukan CBP, mengatakan mereka sudah mengambil “langkah konkrit” sejak beberapa tahun kebelakangan ini bagi menunjukkan komitmen menghormati hak asasi manusia dan menjunjung dasar buruh standard.“FGV menekankan segala isu yang dibangkitkan sudah menjadi perbincangan umum sejak 2015 dan FGV sudah mengambil beberapa langkah untuk memperbaiki situasi itu.“Langkah-langkah FGV itu didokumentasikan dengan baik dan berada di domain awam,” kata FGV dalam kenyataannya hari ini.Semalam CBP mengarahkan penerbitan Perintah Pelepasan Tahan (WRO) terhadap produk sawit dan minyak sawit yang dihasilkan FGV berdasarkan maklumat secara munasabah yang menunjukkan berlaku penggunaan buruh paksa.Menurut jabatan itu, perintah itu susulan penyiasatan yang dijalankan selama setahun apabila membawa pendedahan penggunaan buruh paksa termasuk penipuan; sekatan pergerakan; pengasingan; keganasan fizikal dan seksual; intimidasi dan ancaman; penyimpanan dokumen pengenalan diri; penahanan gaji; perhambaan hutang; keadaan hidup serta kerja berlebihan.Sebagai respons kepada dakwaan ini, FGV berkata kesemua pekerja asing mereka yang kebanyakannya datang dari India dan Indonesia diambil mengikut saluran betul, dan menubuhkan empat pusat sehenti (one stop centre) di negara asal untuk memberi taklimat tentang terma kerja, skop kerja dan hak mereka.WRO ini akan mengkehendaki penahanan minyak sawit yang dihasilkan FGV dan sebarang produk atau derivatif minyak sawit yang dapat dikesan dari minyak sawit yang dihasilkan FGV di semua pintu masuk pelabuhan AS.CBP memberi peluang kepada pengimport yang barangnya ditahan untuk mengeksport penghantaran atau mengemukakan bukti bahawa barang dagangan berkenaan tidak dihasilkan oleh buruh paksa.Menurut CBP, semua WRO tersedia untuk umum dan disenaraikan mengikut negara di halaman Perintah dan Penemuan Pelepasan Tahan Tenaga Kerja Paksa jabatan itu.


Najib mohon batal notis muflis, dakwa konspirasi politik

Bekas Perdana Menteri Najib Razak memohon untuk membatalkan notis kebankrapan terhadapnya kerana gagal membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN) seperti yang diputuskan Mahkamah Tinggi tahun lepas.Mengikut dokumen yang difailkan di mahkamah, Najib mengemukakan permohonan itu atas alasan notis yang dikeluarkan LHDN bertarikh 4 Februari lepas adalah berniat jahat, menindas dan penyalahgunaan proses mahkamah.Beliau juga mendakwa notis itu merupakan taktik konspirasi politik yang bertujuan untuk merosakkan karier politiknya.Hari ini kes itu ditetapkan untuk pengurusan secara dalam talian (e-Review) di hadapan timbalan pendaftar Mahkamah Tinggi Ida Rahayu Sharif.Peguam Najib, Wee Yeong Kang ketika dihubungi memaklumkan pemberita bahawa permohonan itu telah difailkan pada 31 Mei lepas.“Permohonan untuk menggantung prosiding kebankrapan itu turut difailkan pada tarikh sama (31 Mei) sementara menunggu pelupusan kes rayuan Najib di Mahkamah Rayuan terhadap keputusan Mahkamah Tinggi berkenaan.“Mahkamah menetapkan 22 Julai depan untuk pengurusan kes selanjutnya,” kata beliau.Prosiding itu turut disertai peguam kanan hasil Al-Hummidallah Idrus dan peguam hasil Muhammad Nabil Abdul Halim yang bertindak bagi pihak LHDN.Kerajaan, melalui LHDN, memfailkan notis kebankrapan di Mahkamah Tinggi pada 4 Februari lepas terhadap Najib selaku penghutang.Berdasarkan notis itu, Najib perlu membayar RM1.69 bilion dengan 5% kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Najib memfailkan rayuan terhadap keputusan Mahkamah Tinggi itu di Mahkamah Rayuan yang menetapkan 16 Jun ini untuk pendengaran.Mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran tersebut kepada LHDN walaupun rayuan difailkan.


KPM teliti faktor ketidakhadiran pelajar duduki SPM

Kementerian Pendidikan (KPM) sedang meneliti faktor-faktor yang menyumbang kepada ketidakhadiran pelajar untuk menduduki peperiksaan Sijil Pelajaran Malaysia (SPM).
Menteri Pendidikan Fadhlina Sidek berkata penelitian itu perlu dilakukan bagi membolehkan kementerian membuat intervensi yang sewajarnya untuk memastikan kehadiran pelajar lebih baik pada tahun-tahun akan datang.
“Saya fikir ada banyak faktor dan ia pastilah faktor yang mendesak sehingga mereka tidak boleh hadir untuk mengambil peperiksaan. Jadi, ia perlukan penelitian dan bagi masa untuk teliti, kita akan buat intervensi sewajarnya.
“Bagi menentukan perkara itu membimbangkan atau tidak, ia bergantung kepada apa yang dapat selepas kita teliti nanti...sebab calon kita ini pelbagai ada calon bukan sahaja bawah sekolah KPM, ada juga calon persendirian dan sebagainya jadi perlu pecahan yang lebih teliti,” katanya selepas melawat Sekolah Menengah Jenis Kebangsaan (SMKJ) Keat Hwa di Alor Setar, semalam.
Beliau berkata demikian ketika mengulas laporan sebuah akhbar tempatan semalam yang menyatakan sejumlah 14,858 atau 3.8% daripada 388,832 calon baharu SPM 2022 dan mendaftar kali pertama sekurang-kurangnya enam mata pelajaran, tidak hadir menduduki peperiksaan berkenaan.
Berdasarkan analisis KPM, calon yang tidak hadir peperiksaan tahun lepas bertambah berbanding calon SPM 2021 yang merekodkan 10.681 atau 2.7% calon tidak hadir daripada keseluruhan 392,837 calon yang berdaftar.
Sementara itu Fadhlina berkata jumlah calon yang memperoleh sijil SPM juga lebih baik iaitu lebih 90 peratus berbanding sebelum ini dengan lebih 80 peratus sahaja, dan tumpuan KPM adalah untuk meningkatkan lagi peratusan calon yang mendapat sijil.
Semasa dirujuk mengenai cadangan untuk penambahbaikan silibus subjek Sejarah yang melibatkan Kedah dan Pulau Pinang pula, beliau berkata ia tidak akan dilakukan buat masa ini kerana setiap silibus subjek mempunyai kitarannya sendiri.
“Kurikulum ini dipantau oleh pakar-pakar dan murid-murid pun ada kitarannya… jadi setakat ini kita kekal seperti sedia ada sehinggalah kitaran itu habis dan akan lihat dari segi keperluan untuk semua, bukan Sejarah sahaja tapi semua subjek,” katanya.


Mereka bukan ancaman, kata MB Kedah selepas polis beri gambaran mengenai pelarian Rohingya lolos tahanan

Menteri Besar Kedah Muhammad Sanusi Md Nor menganggap tahanan etnik Rohingya yang masih bebas setelah melarikan diri dari depoh tahanan imigresen 20 April lalu tidak akan mengancam keselamatan penduduk.Beliau berkata mereka yang melarikan diri dari depoh tahanan imigresen Sungai Bakap itu tidak mempunyai hala tuju serta tidak arif mengenai keadaan di negara ini.“Saya difahamkan mereka sudah duduk lama di dalam depoh tahanan itu, selama dua tahun, dalam keadaan sesak. Saya tidak pasti apa isu di dalam depoh itu, tapi saya percaya mereka ini ‘tidak tahu apa-apa’.“Bagi saya (mereka) bukan satu ancaman, yang mengancam (keselamatan) adalah penjenayah seperti pengedar dadah, itu adalah ancaman, mereka (etnik Rohingya yang masih bebas) bukan ancaman, mereka cuma nak hidup,” katanya kepada Bernama di sini hari ini.Sebelum ini, Ketua Polis Kedah Wan Hassan Wan Ahmad memberi amaran kepada orang ramai supaya tidak melindungi mereka yang melarikan diri, mengatakan perbuatan tersebut melanggar undang-undang.“Saya juga mengingatkan masyarakat supaya berhati-hati kerana tahanan ini mungkin berbahaya kerana mereka boleh melakukan jenayah akibat terdesak,” katanya.Menurut Sanusi, etnik Rohingya bukanlah bangsa yang jahat sebaliknya menjadi mangsa kejahatan dan ditindas di negara asal mereka sehingga terpaksa melarikan diri untuk meneruskan kehidupan.“Mereka ini saya kenal mereka tidak jahat, mereka bangsa yang ditindas, bangsa yang paling ditindas di dunia, sama dengan rakyat Palestin.“Dalam keadaan masyarakat antarabangsa tidak mempedulikan penindasan di negara mereka, mereka ambil keputusan untuk lari dari negara mereka dan menumpang di sana sini,” katanya.Dalam kejadian awal pagi Rabu lepas, seramai 528 warga asing terdiri daripada etnik Rohingya melarikan diri dari depoh tahanan imigresen Sungai Bakap dekat Bandar Baharu dan setakat ini 96 daripada mereka belum ditemukan.


Usaha menyelamat ratusan penduduk Bukit Lanchong terperangkap diteruskan

Usaha menyelamat mangsa banjir di Bukit Lanchong, Subang Jaya masih berjalan setakat 9 pagi ini berikutan ratusan lagi penduduk masih terperangkap dalam bencana banjir besar yang melanda Lembah Klang sejak semalam.Bot-bot daripada Jabatan Bomba dan Penyelamat dan Angkatan Tentera Malaysia masih berulang-alik dari kawasan banjir ke tempat selamat.Penduduk mula diselamatkan dan dipindahkan sejak malam semalam. Banjir dilaporkan semakin memburuk apabila ban pecah pada sebelah petangnya sehingga mengakibatkan mereka terperangkap dan tidak mampu keluar dari kawasan perumahan mereka.Penduduk juga dilihat keluar bersama keluarga sehelai sepinggang dan membawa barangan asas.Sebelum itu, mereka menggunakan media sosial untuk meminta bantuan.“Saya diselamatkan pukul 3 pagi, anak-anak saya lima orang diselamatkan sejam kemudian. Kami semua tersangkut dekat punca air di kawasan rumah,” kata seorang penduduk, Norazidah Abdullah kepada MalaysiaNow.“Kalau ikutkan kawasan kami tinggi, tapi sebab ban pecah, itu yang air keluar, mendadak.”Menurutnya, kejadian banjir kali ini adalah yang terburuk dialami selepas dua dekad dia tinggal di kawasan ini.Ketika diselamatkan, katanya, paras ketinggian air banjir telah menenggelamkan keseluruhan rumahnya.Keadaan banjir di Selangor disifatkan luar jangka dengan kebanyakan kawasan dinaiki air menyebabkan jalan-jalan utama ditutup dan jumlah mangsa yang dipindahkan ke pusat pemindahan sementara (PPS), bertambah.Hujan berterusan selama dua hari di sekitar Lembah Klang menyebabkan ramai yang tidak bersedia dan terperangkap sama ada di kediaman mereka atau di dalam kenderaan di jalan-jalan utama yang dinaiki air.Melalui perkongsian orang awam di media sosial, jalan raya dan penempatan di Selangor dinaiki air antaranya di Shah Alam dan Pelabuhan Klang dan suara-suara meminta bantuan daripada individu yang terperangkap akibat banjir memenuhi media-media sosial.Keadaan itu telah menyebabkan Menteri Besar Selangor Amirudin Shari memohon bantuan daripada kerajaan persekutuan bagi menangani masalah banjir dan menyalurkan bantuan kepada mangsa banjir di negeri itu.Dalam pada itu, Jabatan Meteorologi Malaysia (MetMalaysia) meramalkan hujan sangat lebat berterusan tahap bahaya berlaku hari ini di beberapa kawasan di ibu negara, Perak, Pahang dan Selangor.Beberapa kawasan juga turut dikeluarkan amaran waspada melibatkan beberapa negeri termasuk Kelantan, Terengganu dan Negeri Sembilan.


Azerbaijan beri bantuan AS$2 juta kepada mangsa banjir Pakistan

Azerbaijan akan menyalurkan AS$2 juta (RM8.9 juta) bagi membantu mangsa banjir di Pakistan manakala Turkiye, Qatar dan Emiriah Arab Bersatu (UAE) akan menghantar sejumlah besar barangan keperluan kepada negara yang dilanda bencana itu.
Presiden Azerbaijan Ilham Aliyev telah mengarahkan kerajaan untuk mengurangkan penderitaan di Pakistan akibat hujan lebat dan banjir, menurut kedutaan Azerbaijan pada Sabtu.
Turkiye telah memulakan persiapan bagi menghulurkan bantuan yang diperlukan ke Pakistan, menurut Kementerian Luar Turkiye dalam satu kenyataan.
Negara itu akan menghantar bekalan bantuan kemanusiaan dengan segera menggunakan pesawat.
UAE akan menghantar bantuan kemanusiaan termasuk 3,000 tan bekalan makanan, barangan perubatan dan farmaseutikal, selain khemah, lapor Agensi Berita WAM.
Sementara itu,  Qatar menghulurkan bantuan segera bernilai AS$2 juta, menurut ciapan Kementerian Luar Pakistan.
Britain memaklumkan pihaknya akan memperuntukkan £1.5 juta (kira-kira AS$1.7 juta) bantuan di kawasan yang paling teruk dilanda banjir.
Pertubuhan Kerjasama Islam (OIC) pada Sabtu merayu negara-negara Islam dan masyarakat antarabangsa untuk menyalurkan bantuan segera kepada Pakistan.
Lebih 33 juta orang, atau 15% penduduk Pakistan, terjejas akibat bencana alam itu.


Kes harian turun ke paras 3,900, 4 lagi terkorban

3,926 kes baru Covid-19 direkodkan semalam menjadikan jumlah keseluruhan sebanyak 4,668,139 kes.
Sebanyak 3,542 pesakit turut dilaporkan sembuh, menjadikan jumlah keseluruhan kes sembuh sebanyak 4,584,907.
Ketika ini, 47,286 kes aktif direkodkan, dengan 45,657 atau 96.6% daripadanya sedang menjalani kuarantin kendiri.
Dalam pada itu, 30 (0.1%) kes kini berada di pusat kuarantin sementara 1,539 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 35 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.2% dengan kes Covid-19 merangkumi 16.1%.
Empat lagi kematian dilaporkan termasuk  satu kes kematian sebelum tiba di hospital menjadikan kes keseluruhan sebanyak 35,946 orang.


PRN Sarawak akan diadakan pada 18 Disember

Sarawak akan mengadakan pilihan raya negeri (PRN) pada 18 Disember, dengan peruntukan 12 hari untuk berkempen menyusuli hari pencalonan pada 6 Disember, menjadikannya PRN ketiga diadakan sepanjang pandemik.Menurut Pengerusi Suruhanjaya Pilihan Raya (SPR) Abdul Ghani Salleh, sejumlah 1.2 juta pengundi akan membuang undi bagi PRN ke-12 Sarawak dengan undi awal akan dijalankan pada 14 Disember.Daripada jumlah tersebut, SPR menyasarkan 70% daripadanya akan keluar mengundi di seluruh negeri tersebut.“Sehingga 2 November, daftar pemilih mengandungi 1,252,014 orang pengundi – 1,228,858 org undi biasa, 12,585 org anggota tentera orang pasangan.“Bagi menggalakkan pengundi untuk keluar undi SPR laksanaka kempen ‘Jom Kita Undi’ melalui media elektronik, media sosial, pemasangan kain rentang di lokasi strategik,” kata Ghani dalam sidang media hari ini.Dalam pada itu, Ghani turut berkata bagi urusan undi pos luar negara dan dalam negara permohonan undi pos bagi warga Malaysia di luar negara (Borang 1B) dan kategori sembilan agensi sektor keselamatan dan kesihatan (Borang 1C) telah dibuka dari 8 November 2021 sehingga hari ini.Manakala untuk petugas pilihan raya, ahli atau pegawai SPR, anggota polis, tentera dan petuga media (Borang 1A) dibuka bermula hari ini hingga 3 Disember depan.“Permohonan undi pos untuk kategori 1B (warganegara Malaysia yang berada di luar negara) dan Kategori 1C (9 Agensi dalam Sektor Keselamatan & Kesihatan) dilaksanakan secara dalam talian (online) berbanding secara manual sebelum ini,” katanya.Ia boleh dilakukan melalui laman sesawang mysprdaftar.spr.gov.my.


Muhyiddin berjaya selesaikan masalah peneroka Felda, kata orang kuat Amanah

Orang kuat Amanah hari ini mengakui Muhyiddin Yassin membawa perubahan kepada nasib peneroka dan Lembaga Kemajuan Tanah Persekutuan (Felda), mengatakan dasar yang diperkenalkan bekas perdana menteri itu untuk melupuskan 80% hutang peneroka adalah salah satu kejayaannya.Menurut Mazlan Aliman yang juga merupakan aktivis isu-isu Felda dengan NGO Persatuan Anak Peneroka Felda Kebangsaan (Anak), kerajaan yang dipimpin Muhyiddin memiliki “keazaman politik” yang kuat dalam melakukan perubahan tersebut sehingga ia dialami sendiri oleh peneroka Felda.“Tidak dapat disangkal, Muhyiddin Yassin selaku perdana menteri, mengambil langkah proaktif dalam membawa perubahan di Felda,” katanya dalam sebuah kenyataan.“Pengambilalihan semula pegangan lebih 80% kepentingan di FGV, pelupusan 80% hutang peneroka dan pelaksanaan Program Pembangunan Peneroka (PPP) adalah antara kejayaan yang dilihat peneroka.”Sebaliknya, Mazlan berkata 22 bulan pemerintahan Pakatan Harapan (PH) menyaksikan proses reformasi yang perlahan terhadap isu-isu yang menghambat peneroka Felda.Katanya, disebabkan perkara itu, ia menyebabkan warga Felda kecewa terhadap kerajaan PH walaupun alasan boleh diberikan mengenainya.“Ia mengundang kritikan dan kecaman hebat warga Felda yang mempersoalkan manifesto dan janji yang diutarakan dalam kempen Pilihan Raya Umum ke-14.”Kenyataan Mazlan ini tampil menjelang PRN Johor, negeri yang menempatkan lebih 70 kawasan penempatan Felda yang sering dianggap sebagai kubu kuat Umno dan Barisan Nasional (BN).Dari 56 kerusi Dewan Undangan Negeri (DUN) yang dipertandingkan, 72 kawasan Felda berada di 20 DUN negeri itu dengan jumlah populasi sekitar 180,000 orang.“PRN Johor akan menjadi kayu ukur sebenar tahap sokongan pengundi Felda.“Adakah pengundi Felda yang terdiri dari peneroka dan generasi Felda sekitar 180,000, kembali sebagai simpanan tetap BN?”Sebelum ini, Mazlan membayangkan kekalahan PH dan memberi amaran jika gabungan itu memutuskan untuk menghadapi PRN Johor dengan kedudukan sekarang ini, ia akan berdepan kekalahan seperti apa yang berlaku pada PRN Melaka.Berikutan itu, Mazlan menggesa supaya gabungan PH memperluaskan kerjasama bagi menghadapi PRN Johor dengan melibatkan gabungan Perikatan Nasional (PN) dan sekutunya.“PH yang dianggotai PKR, Amanah, DAP dan Upko ibarat ‘serah tengkuk’ kepada BN jika berada pada status quo seperti di Melaka dan Sarawak,” katanya.


Selepas dikecam ramai, Najib batalkan permohonan rumah percuma RM100 juta

Bekas perdana menteri Najib Razak menarik semula permohonan beliau untuk menerima sebidang tanah di Bukit Petaling selepas didedahkan.Katanya, meskipun layak menerima tanah itu “secara prinsip”, beliau tidak mahu permohonan beliau dijadikan isu pada Pilihan Raya Negeri (PRN) Melaka.“Saya faham rakyat berdepan saat-saat sukar. Keutamaan negara haruslah kepada rakyat.“Memandangkan isu ini mencetuskan suasana tidak selesa, saya cadangkan kepada Perdana Menteri (Ismail Sabri Yaakob) melihat peruntukan dan tarik semula peruntukan ini kepada perdana menteri selepas ini.“Sekiranya perlu menarik semula peruntukan ini, semua bekas perdana menteri termasuk selepas saya,”” katanya pada sidang media di Melaka hari ini.Namun, katanya, bagi bekas perdana menteri yang telah menerima peruntukan tersebut, penarikan tersebut tidak perlu dilaksanakan oleh kerajaan ke atas mereka.Najib memberitahu beliau tidak tahu-menahu mengenai nilai tanah itu yang dilaporkan berjumlah RM100 juta termasuk kos pembinaan kediaman.Sebelum ini, bekas Perdana Menteri Mahathir Mohamad mendesak Menteri Kewangan, Tengku Zafrul Aziz untuk mengesahkan perkara itu sekali gus menghangatkan suasana Dewan Rakyat.“Bajet ini berkenaan dengan hadiah kepada Najib iaitu rumah bernilai RM100 juta kerana kononnya jasanya kepada negara. Ini tidak disebut kerana setakat yang kita tahu, dia adalah seorang pesalah yang dihukum 12 tahun penjara dan denda lebih RM200 juta.“Inikah jasa kerajaan yang ada ini nak balas budi. Akan datang nanti, perdana menteri akan curi duit kerana dapat tambah duit lagi. Duit yang dicuri juga diberi balik,” kata Mahathir.Pemberian tanah itu dilaporkan menerima bantahan menteri kanan dalam kabinet, antaranya Tengku Zafrul, Mohamed Azmin Ali, Menteri Kesihatan Khairy Jamaluddin dan Menteri Alam Sekitar dan Air Tuan Ibrahim Tuan Man.Blok pembangkang turut menyuarakan ketidakpuasan hati dengan perkembangan itu dengan Pakatan Harapan (PH) mahu membincangkan semula memorandum persefahaman mereka dengan kerajaan susulan pendedahan MalaysiaNow.Najib sedang dalam proses rayuan selepas dijatuhi hukuman penjara 12 tahun dan denda RM210 juta bagi kesalahan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.Pada sidang akhbar tersebut, ahli Parlimen Pekan itu mengulangi beberapa perkara yang disebutkan dalam hantaran di laman Facebook beliau. Katanya, keistimewaan itu diluluskan pada zaman Mahathir dan ia diperuntukkan kepada bekas perdana menteri.Katanya, beliau memilih tanah itu atas faktor lokasi yang paling sesuai untuk keluarganya.MalaysiaNow hari ini mendedahkan Najib memilih tanah tersebut selepas menolak pilihan yang lebih murah.Selepas Barisan Nasional tumbang, Najib tinggal di kediaman peribadinya di Taman Duta dan menerima elaun sebanyak RM10,000.


Tiga lagi kawasan dikenakan PKPD

Kerajaan akan menguatkuasakan Perintah Kawalan Pergerakan Diperketatkan (PKPD) selama 14 hari bermula esok hingga 10 Januari depan di tiga kawasan, masing-masing melibatkan dua zon di Johor dan satu di Negeri Sembilan.Menteri Kanan (Kluster Keselamatan) Ismail Sabri Yaakob berkata PKPD itu melibatkan Pusat Koreksional Johor Bahru dan Kuarters Kakitangan, Batu 19 Jalan Ulu Choh-Pontian, Johor Bahru dan Dewan Arena Segitiga, Taman Desa Sejahtera, Mukim Kota Tinggi, Johor (yang menempatkan tahanan positif Covid-19) serta Penjara Jelebu dan Kuarters Kakitangan Penjara Jelebu, Negeri Sembilan.Menurutnya, keputusan itu dibuat atas nasihat dan penilaian risiko oleh Kementerian Kesihatan (KKM) susulan peningkatan kes Covid 19 di lokaliti tersebut sekali gus mencegah penularan kes.“Di pusat koreksional, KKM mengesahkan terdapat lapan kes positif Covid-19 telah direkodkan dalam masa lapan hari iaitu bermula 16 sehingga 23 Disember lepas.“Kes-kes ini dikesan semasa orang kena tuduh (OKT) hadir bicara mahkamah di daerah lain. Terdapat seramai 685 orang dalam kalangan OKT dan kakitangan di PKJ yang terdedah kepada lapan kes positif tersebut,” menurutnya dalam kenyataan mengenai perkembangan Perintah Kawalan Pergerakan (PKP) hari ini.PKPD itu akan membabitkan 937 tahanan, 322 anggota dan 128 ahli keluarga yang tinggal di kuarters meliputi 102 unit rumah.Bagi PKPD di sebuah dewan di Mukim Kota Tinggi, katanya, KKM melaporkan terdapat peningkatan jangkitan Covid-19 dikesan dalam kalangan tahanan di Lokap Ibu Pejabat Polis Daerah (IPD) Kota Tinggi dan hasil saringan mendapati 125 kes positif Covid-19.“Oleh itu, PKPD akan dilaksana di Dewan Arena Segitiga, Lot 19094, Taman Desa Sejahtera, Mukim Kota Tinggi, untuk menempatkan kesemua tahanan yang positif Covid-19 dari Lokap IPD Kota Tinggi,” katanya.Sementara itu, katanya PKPD di Penjara Jelebu dilaksana berikutan terdapat peningkatan kes positif Covid-19 yang melibatkan tahanan dan kakitangan di penjara dan kuarters kakitangan penjara itu.“Sehingga 22 Disember, KKM telah melaksanakan 1,086 ujian saringan dan sebanyak 307 kes positif Covid-19 telah direkodkan iaitu 305 kes dalam kalangan OKT dan dua kes wadar,” katanya.Ismail Sabri juga mengingatkan prosedur operasi standard (SOP) PKPD di penjara berkenaan sama seperti yang diumumkan sebelum ini, termasuk tiada pergerakan keluar masuk dan lawatan oleh ahli keluarga tidak dibenarkan.


Azalina sah letak jawatan timbalan speaker Dewan Rakyat

Ahli Parlimen Pengerang Azalina Othman Said hari ini mengesahkan bahawa beliau telah meletakkan jawatan sebagai timbalan yang dipertua Dewan Rakyat.Dalam kenyataan yang dikongsi dalam akaun Facebooknya malam ini, Azalina berkata tindakan tersebut diambil supaya dapat menjalankan kewajipan dengan berkesan tanpa rasa takut atau memihak kepada mana-mana pihak.Justeru, beliau mencadangkan agar speaker dan timbalan speaker digantung daripada jawatan parti politik pada masa akan datang bagi memastikan keadilan dan saksama daripada pengaruh politik.Beliau berkata terdapat percanggahan peranan dan tanggungjawab antaranya menjadi ahli Majlis Tertinggi Umno dan ahli Parlimen dalam kerajaan memerintah dengan peristiwa lampau telah mendedahkan keputusan bercanggah dalam Umno sebagai parti dan ahli Parlimen kerajaan gabungan.“Dengan pelantikan perdana menteri baru serta tuntutan jelas rakyat untuk kerjasama pelbagai pihak politik, saya meletak jawatan hari ini supaya kerajaan dan pembangkang dapat lebih banyak ruang untuk menetapkan semula Dewan Rakyat agar ia benar-benar dapat berfungsi sebagai forum persaingan profesional mengenai dasar dan urus tadbir.“Saya akan menyokong sebarang pembaharuan kerajaan dan pembangkang dalam usaha mencari penyelesaian bijak secara kolektif.“Ini adalah satu penghormatan besar dan peluang berkhidmat sebagai timbalan speaker selama 13 bulan yang lalu,” katanya.Di samping itu, katanya, perkembangan sejak 17 bulan lalu telah mendorong beliau memikirkan kecacatan institusi Parlimen termasuk keterbatasannya sendiri untuk menjalankan tugas dengan baik dalam suasana sedemikian tanpa berkompromi dengan integriti profesionalnya.


Shahrir beli kereta Honda Civic lebih RM100,000 dengan sekeping cek, kata saksi

Mahkamah Tinggi Kuala Lumpur hari ini diberitahu bekas pengerusi Felda Shahrir Samad membuat pembayaran penuh bagi pembelian sebuah kereta jenis Honda Civic Hibrid bernilai RM118,485 menggunakan sekeping cek, sembilan tahun lepas.
Eksekutif Akaun Sutera Auto Sdn Bhd Rozana Khalid, 43, yang terlibat dalam proses penutupan akaun bagi pembelian kereta berwarna putih itu berkata Shahrir membuat pembayaran itu pada 21 Disember 2013.
Beliau berkata demikian semasa membacakan pernyataan saksi pada perbicaraan kes bekas ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Najib Razak kepada Lembaga Hasil Dalam Negeri (LHDN).
Saksi pendakwaan ketujuh itu turut mengesahkan salinan cek dan resit bayaran yang ditunjukkan oleh timbalan pendakwa raya Rasyidah Murni Azmi.
Rozana juga berkata terdapat tiga kaedah pembayaran bagi pembelian tunai iaitu menggunakan wang tunai, kad kredit dan cek namun kebarangkalian untuk seseorang berbuat demikian hanya satu atau 2%.
"Kebiasaannya pembeli akan membuat pinjaman bank. Sebagai contoh, daripada 50 unit yang terjual mungkin dua atau tiga orang akan membeli secara tunai dan pembayaran itu akan dibuat sama ada dalam bentuk wang tunai atau kad kredit," katanya.
Terdahulu, mahkamah mendengar keterangan Eksekutif Pentadbiran Sutera Auto Sdn Bhd Nurrul Hafizah Md Roslan, 40, berhubung invois yang disediakan selepas urusan pembayaran dan pendaftaran kenderaan itu selesai.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung esok.


Motac hantar pencalonan Budaya Sarapan Malaysia ke Unesco

Kementerian Pelancongan, Seni dan Budaya (Motac) menghantar pencalonan Budaya Sarapan Malaysia ke Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (Unesco) pada Mac lepas.
Timbalan Menterinya Khairul Firdaus Akbar Khan berkata menerusi pencalonan di bawah “List of The Intangible Cultural Heritage of Humanity” itu, Malaysia mengetengahkan tentang budaya makanan sarapan yang menjadi kebiasaan rakyat di negara ini antaranya nasi lemak, roti canai dan teh tarik.
“Sekiranya pencalonan ini berjaya, Motac yakin usaha ini dapat bantu meningkatkan lagi keboleh lihatan Malaysia di peringkat dunia dengan menjadikan negara sebagai tarikan destinasi pelancongan yang kaya dengan kepelbagaian makanan warisan,” katanya dalam sesi soal jawab di Dewan Rakyat hari ini.
Beliau berkata demikian bagi menjawab soalan Jimmy Puah Wee Tse (PH-Tebrau) tentang usaha kementerian untuk memastikan makanan tradisi rakyat Malaysia seperti nasi lemak, bah kut teh dan laksa diangkat martabat sebagai makanan kebangsaan Malaysia dan tidak dituntut sebagai makanan kebangsaan negara lain.
Khairul Firdaus berkata Jabatan Warisan Negara telah mengambil inisiatif untuk mewartakan makanan warisan di Malaysia di bawah Akta Warisan Kebangsaan 2005 (Akta 645) bagi melindungi dan memelihara makanan warisan agar tidak pupus.
“Sebanyak 213 makanan warisan dari pelbagai negeri dan kaum telah diiktiraf sebagai warisan kebangsaan di bawah akta tersebut,” katanya.
Selain itu, beliau berkata kementerian juga telah menerbitkan empat buku yang dihasilkan dengan penyelidikan yang cukup rapi berhubung makanan warisan antaranya “Makanan Warisan Hampir Pupus” dan “Malaysia Culinary Heritage: The Best Authentic Traditional Recipes”.
Kementerian katanya, turut menyediakan geran untuk mana-mana pihak yang berminat mempromosikan makanan warisan negara bukan sahaja di dalam negeri tetapi juga di luar negara menerusi program tertentu.


Saksi SPRM dedah Zahid minta RM10 juta dari usahawan Singapura

Mahkamah Tinggi Kuala Lumpur hari ini diberitahu bahawa Ahmad Zahid Hamidi meminta sumbangan RM10 juta daripada seorang usahawan dari Singapura untuk Yayasan Akalbudi milik bekas timbalan perdana menteri itu menerusi Tetuan Lewis & Co.Pegawai Penyiasat Suruhanjaya Pencegahan Rasuah Malaysia (SPRM) Christ Sheldon Anak Merun, 32, berkata semasa pertemuan antara Wong Sang Woo @ Wong Shuh Chain yang merupakan pengarah syarikat Chia Bee Enterprise Sdn Bhd dengan Ahmad Zahid pada majlis makan malam tahun 2015, tertuduh memberitahu bahawa sumbangan itu adalah untuk orang miskin dan individu yang memerlukan.“Wong kenal Zahid pertama kali pada 2015 melalui majlis makan malam. Zahid memperkenalkan dirinya sebagai menteri dalam negeri dan Wong memperkenalkan dirinya sebagai usahawan dari Singapura yang terlibat dalam pelaburan saham, perniagaan kayu balak, pelaburan harta tanah, pakaian fesyen dan ejen penghantaran.“Wong memberitahu, semasa majlis makan malam itu Zahid ada bertanya kepadanya untuk menderma… sebagai seorang dermawan, Wong bersetuju untuk menderma kepada Yayasan Akalbudi yang diasaskan Ahmad Zahid.“Pada penghujung majlis makan malam itu, Ahmad Zahid ada menyatakan jumlah (sumbangan) RM10 juta kepada Wong, dan dia (Wong) memberitahu untuk mempertimbangkannya kerana memerlukan masa untuk menyediakan jumlah itu,” katanya ketika membacakan kenyataan saksinya pada pemeriksaan utama oleh Timbalan Pendakwa Raya Harris Ong Mohd Jeffrey Ong.Saksi pendakwaan ke-98 itu berkata demikian pada hari ke-51 perbicaraan kes Ahmad Zahid yang menghadapi pertuduhan rasuah, pecah amanah dan pengubahan wang haram, melibatkan jutaan ringgit dana Yayasan Akalbudi.Seramai 98 saksi termasuk sembilan pengawai penyiasat SPRM telah memberi keterangan dan dijangka seorang lagi pengawai penyiasat akan dipanggil sebelum pihak pendakwaan menutup kes itu.Semalam, Pegawai Penyiasat SPRM, Mohd Amirudin Nordin, 38, memberitahu mahkamah bahawa pihaknya telah merakam percakapan Wong untuk menjalankan siasatan mengenai pemberian RM10 juta daripada Chia Bee itu kepada Yayasan Akalbudi menerusi Lewis & Co.Mohd Amirudin yang merupakan saksi pendakwaan ke-96 berkata Wong tidak berjaya dikesan untuk dipanggil memberi keterangan di mahkamah dan hasil siasatan dengan Jabatan Imigresen mendapati dia berada di luar negara.Menurut Mohd Amirudin, hasil siasatannya juga tidak menemui sebarang dokumen sokongan atau surat yang menyatakan 10 cek daripada Chia Bee berjumlah RM10 juta itu adalah suatu sumbangan.Christ Sheldon yang merakam percakapan Wong di sebuah hotel di Kuching, Sarawak, pada 22 Februari 2019 berkata lebih kurang awal 2016, Wong menerima panggilan daripada seseorang yang diarahkan oleh Zahid untuk bertanyakan mengenai wang RM10 juta selain menjelaskan kepada Wong tentang kerja amal yang dilakukan Yayasan Akalbudi.“Wong percaya bahawa permintaan adalah betul kerana orang itu dapat menjelaskan berkenaan dengan perbualan di antaranya dengan Zahid semasa majlis makan malam pada 2015 dan menyuruhnya untuk membuat bayaran derma kepada firma guaman Tetuan Lewis & Co (pemegang amanah Yayasan Akalbudi),” katanya.Katanya Wong memberi sumbangan melalui syarikatnya (Chia Bee) dengan alasan beliau berasa ia satu keistimewaan apabila timbalan perdana menteri meminta sumbangan amal untuk Yayasan Akalbudi.“Sebagai pemilik Chia Bee, beliau mempunyai hak untuk menggunakan syarikat itu bagi membuat sumbangan. Wong menggunakan Chia Bee untuk membuat derma amal kerana ingin menaikkan profil syarikat itu di Malaysia,” katanya.Christ Sheldon berkata Wong mengarahkan penandatangan cek yang layak untuk menyediakan 10 keping cek dengan jumlah RM1 juta bagi setiap cek seperti yang diminta oleh orang Ahmad Zahid dan dia tidak mengetahui mengapa cek-cek tersebut perlu dikeluarkan secara berasingan dan bukan menggunakan satu keping cek.“Wong tidak ingat orang yang dia suruh untuk keluarkan cek itu kerana dia tidak berada di Malaysia pada ketika itu dan Wong tidak berhubung dengan Zahid sejak pertemuan pada 2015, tetapi pada 2016 dia sudah mengetahui bahawa Ahmad Zahid telah menjadi timbalan perdana menteri,” kata saksi itu yang telah berkhidmat dengan SPRM sejak 2014.Mengenai pinjaman RM10 juta daripada Syarikat KTS Holdings Sdn Bhd, Christ Sheldon berkata Wong telah meminjam RM10 juta daripada KTS melalui seorang rakannya iaitu mendiang Ngu Ngiong Hieng yang telah meninggal dunia pada 2017.“Wong mengatakan berdasarkan persahabatannya dengan Ngu, dia meminta bantuan kewangan RM10 juta (dengan Ngu) sebagai pinjaman sementara untuk membolehkan dia menunaikan janji kepada Zahid untuk didermakan kepada Yayasan Akalbudi.“Mengenai pinjaman sementara yang dibuat dengan Ngu, tiada perjanjian atau dokumentasi kerana ia dilakukan berdasarkan persahabatan atau kepercayaan mereka,” katanya.Menurutnya, Ahmad Zahid meminta orangnya untuk menghubungi Wong bagi mendapatkan sumbangan itu pada awal 2016 dan Wong kemudian mengatur agar sumbangan itu diserahkan melalui syarikatnya dan bayaran itu dibuat pada 21 April 2016.Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Perbicaraan berlangsung di hadapan hakim Collin Lawrence Sequerah.


Hakim bakal lawat 2 banglo dalam kes rasuah Zahid

Hakim Mahkamah Tinggi yang mendengar perbicaraan kes rasuah Ahmad Zahid Hamidi akan melawat dua unit banglo di Country Heights, Kajang yang didakwa dibeli menggunakan dana Yayasan Akalbudi (YAB) untuk dijadikan pusat pengajian al-Quran bagi golongan yang akan bersara dan pelajar tahfiz.
Hakim Collin Lawrence Sequerah berkata beliau bersetuju dengan permintaan pihak pembelaan untuk melawat banglo berkenaan demi keadilan dalam perbicaraan kes bekas timbalan perdana menteri itu.
“Saya fikir demi kepentingan keadilan, saya bersetuju dengan permintaan untuk lawatan tapak, tapi kita boleh tetapkan lain kali. Kita boleh tetapkan tarikh kemudian,” katanya dalam prosiding bela diri Zahid yang berdepan 47 pertuduhan iaitu 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik YAB.
Terdahulu, peguam Hisyam Teh Poh Teik yang mewakili Zahid berkata pihaknya menjemput hakim Sequerah untuk melawat dua banglo berkenaan bagi memberikan gambaran yang jelas kerana pembelian banglo itu terdapat dalam satu daripada 27 pertuduhan pengubahan wang haram yang dihadapi anak guamnya dan sering diperkatakan dalam perbicaraan.
Menurut Hisyam, lawatan tersebut dapat memperlihatkan keadaan terkini banglo berkenaan termasuk lokasinya serta jarak banglo itu dengan Surau An-Nur di Country Heights.
Hakim Sequerah bertanyakan kepada pihak pendakwaan, adakah mereka ingin membantah mengenai lawatan itu, timbalan pendakwa raya Raja Rozela Raja Toran berkata tiada keperluan untuk pihaknya melawat dua banglo tersebut kerana gambar yang menunjukkan keadaan banglo boleh dikemukakan di mahkamah.
“Jika Yang Arif cenderung untuk pergi melawat, mungkin kita boleh ambil hari lain, bukan kali ini, tidak bertembung (tarikh perbicaraan),” katanya.
Sebelum itu, Zahid memberitahu mahkamah bahawa dua banglo berkenaan paling dekat dengan Surau An-Nur di Country Heights dan jauh dari kediamannya yang juga terletak di kawasan berkenaan (Country Heights).
Ahli Parlimen Bagan Datuk itu berkata demikian ketika disoal balas timbalan pendakwa raya Harris Ong Mohd Jeffery Ong berkenaan jarak antara dua banglo berkenaan dengan kediaman Zahid.
Harris: Setuju dengan saya, Datuk Seri nak solat jemaah boleh ke Surau An-Nur Country Heights?
Zahid: Saya memberitahu tanpa rasa riak, sombong, bahawa saya adalah pengerusi surau itu (Surau An-Nur). Ikut kesempatan boleh solat di sana atau surau lain dan rumah saya pun ada surau.
Mengenai pembelian dua banglo di Country Heights bernilai RM5.9 juta, Zahid berkata beliau menyatakan secara terus kepada peguam di Tetuan Lewis & Co iaitu B. Muralidharan tentang pembelian banglo tersebut.
“Saya tidak pasti siapa yang menyediakan cek pembelian banglo itu yang ia boleh diuruskan sendiri oleh Muralidharan, pegawai akaun atau kerani firma itu,” katanya.
Kepada soalan Harris, daripada mana Zahid memperoleh nilai banglo itu, Zahid menjawab: “Laporan penilaian. Banglo itu dibeli di bawah harga pasaran yang bertujuan untuk kebajikan dan perkembangan ilmu, selaras dengan kehendak Yayasan Akalbudi”.
Sementara itu, Zahid berkata tiada surat rasmi dalam melantik Lewis & Co sebagai pemegang amanah dana Yayasan Akalbudi, sebaliknya pelantikan itu atas dasar persefahaman dan kepercayaan terhadap firma guaman berkenaan.
“Pelantikan itu (Lewis & Co) selepas saya hilang kepercayaan kepada Mejar Mazlina Mazlan @ Ramly (bekas Setiausaha Eksekutif Ahmad Zahid) ketika itu, kerana terlalu cuai dan membuat kesilapan berulang kali dalam pengendalian akaun Yayasan Akalbudi,” tegasnya.
Harris: Setuju dengan saya bahawa surat pelantikan perlu dibuat bagi memastikan perkara sama (kecuaian) tidak berulang?
Zahid: Tiada surat rasmi. Saya kenal Muralidharan begitu lama, saya percaya beliau, selain mendapatkan nasihat rakan Muralidharan serta bekas peguam. Setakat ini tiada kecuaian yang dilakukan oleh firma itu dalam mengendalikan dana YAB.
Zahid berkata surat pelantikan tersebut tidak penting jika ada persefahaman dan persetujuan dan beliau tidak diminta oleh Muralidharan dan rakan kongsi untuk membuat surat berkenaan.
Harris: Atas alasan itu, Datuk Seri boleh mengambil kesempatan untuk memanipulasi firma itu untuk kepentingan sendiri?
Zahid: Tiada niat, apatah lagi berbuat demikian.
Perbicaraan di hadapan hakim Sequerah bersambung.


Nagaenthran jalani hukuman gantung di penjara Singapura

Nagaenthran K Dharmalingam dihukum gantung sampai mati pada pukul 6 pagi hari ini walaupun terdapat usaha di peringkat domestik dan antarabangsa untuk menghentikan hukuman mati yang dijatuhkan ke atasnya 12 tahun lalu selepas disabitkan kesalahan menyeludup 43g – bersamaan tiga sudu besar – heroin ke Singapura.Keluarga Nagaenthran turut mengesahkan dia telah menjalani hukuman itu pagi ini.Adik lelakinya, Navin Kumar, 22, memberitahu Reuters melalui telefon bahawa hukuman mati itu telah dilaksanakan dan pengebumiannya akan diadakan di Ipoh, Perak.Hukuman mati Nagaenthran, yang dilaksanakan selepas lebih sedekad menjalani hukuman penjara di Penjara Changi, menerima penolakan ramai ekoran pendirian Singapura yang tetap mahu menggunakan peruntukan hukuman mati selain keputusan hukuman gantung oleh mahkamah selepas mengetahui statusnya sebagai orang kurang upaya (OKU) mental.Nagaenthran yang didiagnosis mempunyai skor IQ sebanyak 69 – tahap yang membolehkan seseorang itu disytihar sebagai OKU – dilaporkan telah dipaksa untuk melakukan jenayah itu.Pada awalnya, Nagaenthran dijadualkan menjalani hukuman mati pada November tahun lalu, namun dia mengemukakan rayuan terhadap hukumannya.Bagaimanapun, Mahkamah Agung Singapura menolak rayuan akhirnya bulan lalu.Usaha terakhir ibunya untuk menghalang pelaksanaan hukuman mati ke atas Nagaenthran turut gagal selepas usul jenayah yang dikemukakan telah dibatalkan oleh mahkamah.Hakim Andrew Phang berkata usul jenayah yang difailkan oleh Panchalai Supermaniam adalah satu “percubaan yang telah dirancang” bagi melewatkan proses akhir mahkamah.Panchalai sendiri hadir di mahkamah ketika prosiding selepas tidak berjaya mendapatkan khidmat peguam bagi mewakili anaknya.“Kami mahu dia hidup,” katanya dengan bantuan penterjemah.Hukuman mati Nagaenthran turut mencetuskan kecaman di peringkat antarabangsa, di mana Kesatuan Eropah dan taikun Britain Richard Branson turut mengecam keputusan tersebut.Pemimpin kerajaan Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada kerajaan Singapura merayu keringanan hukuman diberikan kepada Nagaenthran.


37 lagi korban Covid, jumlah keseluruhan cecah 30,147

Sebanyak 37 lagi kematian akibat Covid-19 dilaporkan pada 24 November, menjadikan jumlah keseluruhan korban di seluruh negara sebanyak 30,147.Menurut data Github kementerian kesihatan, sembilan atau 24.3% daripada kes dicatat semalam merupakan kematian sebelum tiba ke hospital (BID).Terengganu mencatatkan jumlah kematian tertinggi sebanyak tujuh kes atau 18.9%, diikuti Sabah dan Negeri Sembilan masing-masing mencatat lima kematian.Selangor dan Kelantan melaporkan empat kematian masing-masing, Johor dan Perak dengan tiga kes, Kedah dan Kuala Lumpur masing-masing satu kes.Tiada kematian dilaporkan di Melaka, Perlis, Pulau Pinang, Labuan dan Putrajaya.Sebanyak 5,755 kes baru dilaporkan semalam, menjadikan jumlah keseluruhan kepada 2,602,835.Setakat semalam, terdapat 69,261 kes aktif Covid-19 dilaporkan sementara 5,082 pesakit pulih.